text:
ven.
04
nov.
2011
ISOMO RYA MBERE
Igitabo cy’Ubuhanga (Buh 6, 1-11)
1Bami rero, nimwumve maze musobanukirwe, nimujijukirwe, mwe abafite ububasha ku isi yose ! 2Nimutege amatwi, mwebwe abategeka imbaga, maze mukiratana ubwinshi bw’ibihugu byanyu ! 3Ububasha mufite mubukesha Nyagasani, ubutegetsi mukabuhabwa n’Umusumbabyose, ari na we uzasuzuma ibikorwa byanyu, agasesengura imigambi yanyu.
4Niba rero mwebwe, bagaragu b’uwo Mwami, mutaraciye lmanza mu butabera, ntimukurikize amategeko kandi ntimurangize icyo Imana ishaka, 5izabagwa gitumo ku buryo buteye ubwoba, kuko urubanza rukaze rugiye gucirwa abakomeye. 6Uworoheje we, agirirwa impuhwe kandi akababarirwa, ariko abanyabubasha bo bazasuzumwa bikomeye. 7Umutegetsi wa bose ntatinya igihagararo cy’umuntu, nta n’ubwo yita ku bukuru bwe, kuko uworoheje kimwe n’ukomeye ari we wabaremye, n’icyo yabageneye kikaba kimwe kuri bose ; 8nyamara abanyabubasha bo, igenzurwa rikomeye rirabategereje. 9Ni mwebwe rero bategetsi mbwira, kugira ngo mbigishe ubuhanga maze mureke kuyoba. 10Abazaba bitondeye gukurikiza amategeko matagatifu bizabaha kubarirwa mu ntungane, n’abazaba barayasobanukiwe ababere ikiramiro. 11Nuko rero, nimugirire inyota amagambo yanjye, muyifuze mubishyizeho umwete, bityo muzasobanukirwe.
ZABURI (Zab 82 (81), 3-4, 6-7)
Inyik/ Uhoraho, haguruka ucire isi urubanza.
Nimurenganure abanyantege nke n’impfubyi,
murengere imbabare n’indushyi ;
nimurokore umunyantegenke n’umukene,
mubagobotore mu minwe y’abagome !
Jyewe narivugiye nti « Muri imana,
kandi mwese muri abana b’Umusumbabyose !
Nyamara muzapfa kimwe na rubanda,
maze muzashire nk’ikinyamubiri cyose !»
IBANGONDIRIMBO RIBANZIRIZA IVANJlLI (Zab 107 (106), 8)
Alleluya Alleluya.
Nimushimire Uhoraho impuhwe ze,
n’ibitangaza akorera bene muntu !
Alleluya.
IVANJILI
+ Luka (Lk 17, 11-19)
Muri icyo gihe, 11Yezu yari mu rugendo anyura ku mipaka ya Samariya na Galileya, yerekeza i Yeruzalemu. 12Ageze mu rusisiro, ababembe cumi baza bamugana bahagarara ahitaruye. 13Nuko barangurura ijwi bati « Yezu, Mwigisha, tubabarire !» 14Ababonye arababwira ati « Nimujye kwiyereka abaherezabitambo.» Bakiri mu nzira barakira. 15Umwe muri bo abonye ko yakize, asubira inyuma arangurura ijwi, asingiza Imana. 16Nuko amwikubita imbere yubitse umutwe ku butaka, aramushimira. Uwo muntu kandi yari Umunyasamariya. 17Yezu araterura aravuga ati «Mbese bose ntibakize uko ari icumi ? Abandi icyenda bari hehe ? 18Nta wundi wabonetse ngo agaruke gushimira Imana, atari uyu munyamahanga ?» 19Nuko aramubwira ati « Haguruka wigendere ; ukwemera kwawe kuragukijije.»


c: text/html

text:
Kuba umwigishwa wigana Kristo - Dorothée Rajiah
“Mugere ikirenge mu cyanjye, nk’uko nanjye nkigera mu cya Kristo” 1 Abakorinto 11:1.
Intumwa Pawulo yiganaga Yesu Kristo. Arebye uburyo yagendaga, uburyo yitwaraga n’ishyaka yagiriraga Imana, Pawulo yashize amanga yandikira Abakorinto ati «Munyigane kuko nanjye nigana Kristo».
Twaba tuzi ko Imana yifuza ko twashobora kubwira abandi dushize amanga tuti “Munyigane nk’uko nanjye nigana Kristo!” Nta bwo Imana yifuza ko duhora twumva turi mu ntege nke, tuvuga ngo «Nta bwo nkwiriye, simbizi niba Imana inyemera, ndatinya … » Oya, ahubwo Imana irashaka ko dufata icyemezo, tugahaguruka tukigana Kristo kuko hari abandi benshi bazamwigana inyuma yacu nitubabimburira.
Umugambi w’Imana ni uko buri muntu wese:
• Yakurikira Kristo kuko ari we mushumba mukuru Imana yaduhaye
• Yaba icyitegererezo, umuyobozi abo baturanye bashobora kwigiraho
Twahamagariwe kwigana Kristo, bityo nta bwo tugomba kwigana abatizera badatinya Imana. Duhamagarirwa gukunda nk’uko Kristo akunda, tugakora nka Kristo, tukagendera muri we.
Kuva uyu munsi tubeho dushize amanga, twatura tuti: “Ndi umwigishwa wigana Kristo!”

robotstxt: allowed

filter: keep


text:
Ubuyobozi bw’Akarere ka Gakenke bwatangaje ko hagiye kubwakwa ummudugudu w’icyitegererezo wo gutuzamo amaturage bagituye mu manegeka hirindwa impanuka zituruka ku biza.
Abayobozi barateganya kubaka imidugudu y’icyitegererezo izatwara asaga miliyari 11 z’amafaranga y’u Rwanda nyuma y’urugendoshuri bamwe muri bo n’abafatanyabikorwa b’akarere, bakoreye mu murenge wa Rweru mu karere ka Bugesera kugira bihera ijisho banasobanurirwa ibikenewe mu kubaka umudugudu nk’uwo.
Umuyobozi w’akarere ka Gakenke wungirije ushinzwe iterambere ry’ubukungu Niyonsenga Aime Francois, yahamije ko Akarere ka Gakenke gateganya gutangira imirimo y’ubwubatsi muri uku kwezi k’Ugushyingo 2016, mu mirenge itatu igize aka karere.
Yagize ati “Nk’uko mubizi akarere kacu mu minsi ishize kibasiwe n’ibiza aho twabuze abantu benshi n’ibintu, ariko ahanini bigaterwa n’imiterere y’akarere ka Gakenke kari mu misozi ihanamye. Bivuze ko dufite n’abaturage benshi baba mu manegeka. Twifuza kubaka imidugudu y’icyitegererezo i Nyundo mu murenge wa Mugunga, Kagano mu murenge wa Muzo ndetse no mu murenge wa Mataba.”
Niyonsenga yakomeje asabanura ko ingengo y’imari iteganyijwe kuri iki gikorwa ari amafaranga menshi akarere katabona ubwako, bityo gakeneye ubufatanye bw’abafatanyabikorwa. Biteganyijwe ko hazubakwa amazu asaga 110 azatuzwamo imiryango isaga 500.
Dr Hafashimana Valens, Perezida w’Ihuriro ry’abafatanyabikorwa b’aka karere, yatangarije Imvaho Nshya ko biteguye gutanga umusanzu wabo bitarenze icyumweru kimwe, mu rwego gutangiza byihuse imirimo y’ubwubatsi bw’iyi midugudu y’icyitegererezo.
Yakomeje avuga ko bumva neza akamaro k’iki gikorwa kuko nk’abafatanyabikorwa bakorera mu karere ka Gakenke baherutse gutanga miliyoni zigera kuri magana atanu na mirongo ine, mu gufasha imiryango yasizwe iheruheru n’ibiza byagwiririye Gakenke muri Gicurasi uyu mwaka.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Akenshi iyo umuntu yari umushomeri ku bw’amahirwe akaza kubona akazi, usanga nyuma y’igihe runaka atangira kwijujuta yinubira ako kazi ahanini kubera izi mpamvu zikurikira
Akenshi iyo umuntu yari umushomeri ku bw’amahirwe akaza kubona akazi, usanga nyuma y’igihe runaka atangira kwijujuta yinubira ako kazi ahanini kubera izi mpamvu zikurikira
1. Urwego wifuza kugeraho rudahuye n’umwanya uriho
Bishatse kuvuga ngo wagombye kuba warazamuwe mu ntera ariko nta cyakozwe. Aho kugira ngo winube bitume unica akazi, byakabaye byiza ahubwo ukomeje kongera imbaraga n’ubuhanga ukorana akazi kawe, byanga bikunda bizagera aho bigaragare. Ngo “agatinze kazaza ni amenyo ya ruguru”. Nta bwitange butagira umusaruro, kabone n’iyo byatinda.
2. Kudashimwa mu kazi ibyo ukora bikitirirwa undi
Niba ari uku bimeze, ushobora kuvugana n’umukoresha wawe cyangwa uyoboye ishami ukorera, mukabivuganaho bityo niba hari icyakongerwa ku gashahara ubona kikongerwa.
3. Umushahara utiyongera kandi akazi kiyongera
Aha mbere y’uko utangira kuvuga utya, byaba byiza ubanje kureba abo muri ku rwego rumwe ku mwanya umwe ayo bahembwa. Nusanga wowe uri hasi, uzegere umukoresha wawe, uzanye n’inyandiko zerekana imihemberwe y’abandi ahandi, hanyuma umusabe ko nawe ufatwa nk’abandi bakozi bari ku rwego rwawe.
4.Gukora amasaha y’ikirenga
Bigenze gutya, byaba byiza ufashe akaruhuko, cyangwa ukumvikana n’umukoresha wawe uburyo wakoroherezwa, niba bidakunze, saba ikiruhuko (conge) ubanze uruhukeho gato.
5. Kurambirwa akazi kamwe nta mpinduka
Aha niba umaze kurambirwa, wakwibaza niba igihe washakaga ako kazi ari uko wari ugakunze koko, cyangwa niba ari uko wishakiraga imibereho gusa. Niba byari imibereho gusa, ukaba wumva umaze kugira aho ugera, byaba byiza ushatse akazi wishimira, kuko kukagumaho ukarambiwe bizatuma utuzuza neza inshingano zawe.
Ndacyayisenga Fred@Imirasire.com
Ibitekerezo
ibyo muvuze byose ni ukuri kabisa Kanda hano umusubize
Mukazi no mubuzima bibaho kbs Kanda hano umusubize
CYANE IBYO NIBYO Kanda hano umusubize


text:
Imana yaduhamagariye kwera
‘’Umuntu wese umbwira ati ‘Mwami, Mwami’, si we uzinjira mu bwami bwo mu ijuru, keretse ukora ibyo Data wo mu ijuru ashaka.’’ Matayo 7:21
‘’Imana ntiyaduhamagariye kwanduzwa, ahubwo yaduhamagariye kwezwa.’’ 1 Abatesalonike 4:7
‘’Ahubwo nk’uko uwabahamagaye ari uwera, abe ari ko namwe muba abera mu ngeso zanyu zose.’’ 1 Petero 1:15
Icyo Imana itegerezaho abantu bayo kandi ibifuzaho igihe cyose ni ugusa nayo, kandi kuko yera natwe yifuza ko tuba abera.
Abera bo mu isi nibo mfura Imana yishimira. Amagambo yose twasomye asobanura neza icyo Imana ikeneye ku bantu. Nta numwe yahamagariye kwanduzwa ahubwo buri wese yahamagariwe kwera.
Umuntu amaze kumenya ibi, ntiyaba akibaza ngo mbese kwera bibaho? Birashoboka? Ntabwo Imana idusaba ibintu bidashoboka. Umuntu umuntu wese ushaka kumenya ukuri, Bibiliya imuha umurongo usobanutse. Kwera ni ukubaturwa mu bubata bw’icyaha, ukabaho ubuzima bw’abana b’Imana.
Nta kindi kitwezaho ibyaha atari amaraso ya Yesu. ‘’Ariko rero iyo tugendeye mu mucyo nk’uko na yo iri mu mucyo, tuba dufatanije ubwacu kandi amaraso ya Yesu Umwana wayo atwezaho ibyaha byose.’’ 1 Yohana 1:7
‘’Kandi tumenye iki, yuko umuntu wacu wa kera yabambanywe na we, kugira ngo umubiri w’ibyaha ukurweho, twe kugumya kuba imbata z’ibyaha.’’ Abaroma 6:6
Kwera kw’Imana ntikubamo inzangano, uburyarya, ibinyoma, kwifuza kose kubi, nta soni z’umusaraba wa Kristo wagira ahubwo urahamya, nta kibi wifuriza undi, ahubwo mu bintu byose haba hariho kwigana Imana kuko ni cyo iduhamagarira. Ni ubuzima umuntu akunda Imana akayiyegurira wese, akayubahisha byose.
Nshuti twese nta numwe uvuyemo, Imana yaduhamagariye kwera.


text:
Umuryango w’abantu 10 ubeshejweho no guca inshuro utewe inkeke n’umwana wabo w’imyaka ine n’amezi atandatu watewe ibuye mu mutwe na bagenzi be bakinaga bikamuviramo ubumuga bukabije.
Ababyeyi b’uyu mwana witwa Daniel Eric barasaba ubufasha bwo kumuvuza nyuma y’umwaka umwe atewe ibuye mu mutwe, ntibabashe kumuvuza none kuri ubu ingingo z’umubiri we hafi ya zose zikaba zaramaze kugagara (paralysé).
Uwimana Icyizanye washakanye na Ngaboyimanzi Diyonizi, batuye mu mudugudu wa Gahenerezo, Akagari ka Bugu, umurenge wa Mudende mu karere ka Rubavu batunze abana barindwi n’umwuzukuru wabo.
Batuye mu nzu ihomeshejwe amase, ifite amabati ashaje ndetse afite n’imyenge ahantu hose. Muri iyi nzu y’ibyumba bibiri babanamo n’intama baragijwe, nta bwiherero bagira, kandi isakaye uruhande rumwe.
Uyu muryango wemeza ko utunzwe no guca incuro bahingira abandi. Icyizanye avuga ko mu gihe gisaga umwaka umwana wabo Daniel amaze atavuzwa yagiye yihinahina kuko ubukene bwatumye batamujyana kwivuza.
Yagize ati “Umwana bamuteye ibuye mu mutwe tubura uko tumujyana kwa muganga; nta mituweri tugira, twirirwa mu nduruburi na bwo duke dutahanye ni utwo kurya nabwo abana ntibahage.”
Icyizanye yakomeje agira ati “Tubayeho nabi, inzu tubamo isakajwe n’amabari ariko izuba rirarasa tukaribona mbere kuko yatobaguritse. Mu gihe cy’imvura turanyagirwa kuko nta handi twayihungira, abana bacu ntabwo bajya kwiga kuko nta kenda ndetse ntabwo byatworohera kubona amakayi yabo. Dutunzwe no guca incuro, tubonye udufasha wendwa umwana wacu akavurwa ibindi Imana yakwikorera ibisigaye.”
Uyu umubyeyi avuga ko nyuma yo kwihinahina, Daniel ngo ntavuga, ntagenda yicarira uruhande rumwe kandi ntabwo kurya bimworohera. Kuva yafatwa n’uburwayi ngo nta bajyanama b’ubuzima n’abuyobozi bw’inzego z’ibanze bigeze babageraho yewe.
Abaturanyi b’uyu muryango bavuga ko ubayeho nabi aho abana bamwe birirwa ku barinze urugo abandi bagiye guhinga ngo babeho… kwiga ntibabitekereza.
Muvandimwe Anastase ushinzwe imibereho myiza mu murenge wa Mudende yavuze ko ikibazo cy’impanuka y’uyu mwana batari bakizi ariko bagiye kureba uko babasura bakanabashakira ubufasha.
Yagize ati “Ku kibazo kijyanye n’uwo mwana ntabwo twari tukizi, biragaragara ko gikomeye ariko tugiye kumanuka tubasure turebe ko hari icyo twabafasha dufatanyije n’inzego z’ibanze. Akagari gafite uburyo kandikamo abantu batishoboye bafite ibibazo, bikagera ku murenge natwe tukiga uko twakora ubutabazi ku bibazo nk’ibyo.”
Akomeza avuga ko ikibazo cy’amazu ashaje cyane bafite gahunda yo kugenda bazubaka binyuze mu miganda rusange no gukora ibishoboka ngo bakangurire abaturage gutura neza bazamura ubuzima bwabo.
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
GISAGARA: ABATURAGE BARASABWA KUREKA IMYUMVIRE ISHAJE
Abaturage b’akarere ka Gisagara barasabwa gukangukira gahunda z’iterambere bakareka guheranwa n’imyumvire ya kera yababwiraga ko umurimo w’abasokuruza gusa ariwo ugomba kubabeshaho, kandi More...
Abaturage bo mu Ntara y’I Burengerazuba bashimwe ariko banasabwa kurushaho kwitabira umurimo badategereje ak’I muhana
Minisitiri yashishikarije abaturage kurushaho kwitabira umurimo Nyuma yo kwifatanya n’abaturage b’umurenge wa Jomba mu kagari ka Gasura n’aka Nyamitanzi ho mu Karere ka Nyabihu ndetse More...
Abacukura amabuye y’agaciro barasabwa guteza imbere aho bakorera
Minisitiri w’umutungo kamere arasaba amakompanyi akora umurimo wo gucukura amabuye y’agaciro guteza imbere abaturage b’agace aba bacukuramo amabuye y’agaciro kuko ayo mabuye bacukura More...
Ibigo by’urubyiko bigiye kujya binafasha mu kwikura mu bukene
Mu gihe ibigo by’urubyiruko byari bisanzwe bifasha urubyiruko kwidagadura mu miko itandukanye ndetse no guhugurwa ku buzima bw’imyororokere no kwirinda indwara zandurira mu mibonano mpuzabitsina, ibi More...
Kamonyi: Abakozi b’akarere barasabwa guha agaciro umurimo
Mu birori byo kwizihiza umunsi mpuzamahanga w’umurimo wabaye kuri uyu wa kabiri tariki 1/5/2012, abakozi b’Akarere ka Kamonyi baagize igihe cyo kugaragaza amahirwe bafite mu kubahiriza inshingano za More...
Rwanda | Gisagara: Itorero ry abanyeshuri ryatanze umusaruro
Ababyeyi bo mu karere ka Gisagara bafite abana basoje amashuri yisumbuye mu mwaka wa 2011 bavuye mu itorero ryo ku rugerero baratangaza ko abana babo bavanyeyo imyitwarire myiza. Abo banyeshuri bashishikariye kumenya More...
Isomo ryo kwihangira umurimo ryagombye kwigishwa abanyeshuri bakarangiza biteguye kwiteza imbere aho gusaba akazi .Guverineri KABAHIZI Celestin
Kuri uyu wa 11 mutarama2012 nibwo Minisiteri y’Ubucuruzi n’Inganda yatangije ku mugaragaro igikorwa cya Hanga umurimo mu Ntara y’Iburengerazuba. Iyi gahunda ikaba igamije gushishikariza Abanyarwanda More...


text:
INAMA KU BAFITE UBUSHOBOZI BUKE BW’ IMIBONANO N’ IBYO KURYA BIBUNGANIRA.
Ubu burwayi bwo Kudahaguruka kw’ igitsina cg kigahaguruka akanya gato kikagwa, bwitwa “kubura ubushobozi bw’ imibonano ( impuissance sexuel)”. Bukaba nabwo bwarabaye ‘kazarusenya’ mu ngo nyinshi kandi bukunze gufata igitsinagabo kuruta igitsinagore.
Bukaba bukunze kwibasira abantu bakoresha cyane ibiyobyabwenge, inzoga zikaze, itabi,cyangwa se ikawa nyinshi. Ikindi ni uko indwara z’ imitsi nka hypertention, kurwara prostate,diabete, n’ umubyibuho w’ ikirenga nabyo bishobora gutera iki kibazo kuko bibangamira urugendo rw’ amaraso mu ngingo z’ umubiri harimo n’ uru rugingo rukora imibonano ruzwi nka pénis mu gifaransa. Nanone , intimba, kwitinya, guhangayika, ndetse n’ imwe mu miti nabyo bishobora kuba intandaro.
Inama ku mirire yunganira imyanya myibarukiro n’ ubushobozi buke bw’ imibonano
Bitewe no kudasobanukirwa ko iyo turi ku meza, buri rugingo ruba rutegereje umwihariko w’ ibyo rukeneye, izi ngingo z’ imyanya y’ imyororokere, zidufasha mu gikorwa cy’ imibonana,zijya zibura ibyo zikeneye zigasonza maze abatabizi bakirukira mu bapfumu, Ntibarabukwe ko ku meza yabo ariho hababereye umutego!
Rero hakenewe:
Umunyu witwa ZINC ubuneka mu ngano, inzuzi, ubunyobwa, soyakuko niyo soka y’
ubuzima, by’ imyororokere.
Vitamini A iboneka muri karoti, imboga, ndetse n’ umuhondo w’ igi.
Vitainini E iboneka mu bihwagari, ubunyobwa, soya, inyanya
Vitamini C iboneka mu mbuto ndetse no mu mboga ziribwa zidatetse(salade).
Kwuyuhagira amazi akonje (ku bagabo).
Kureka inzoga, ibiyobyabwenge, itabi, ni kugabanya kunywa ikawa nyinshi.
By’ umwihariko:
Hakenewe umutobe w’inzabibu(raisin) ikirahure 1 uvanze n’ igi 1 ribisi, rimwe mu cyumweru ku mugabo wabuze ubushobozi.
Aho byavuye:
The Merck manual of diagnosis and therapy
Guide de la vie familial vol.1
Santé par les aliments
Martha@agakiza.org


text:
Gaju Placide, Perezida w’Ishyirahamwe ry’Abacukuzi mu Ntara y’Amajyaruguru atangaza ko abacukuzi baramutse babonye ubumenyi bw’ibanze mu kazi kabo bwazamura ingano y’amabuye y’agaciro babona bikongera ayoherezwa mu muhanga.
Ni muri urwo rwego batekereje uko bashyiraho ishuri ryo gutanga amahugurwa ku bacukuzi binjira mu kirombe kugira ngo basobanukirwe ubwoko bw’amabuye atandukanye aboneka mu rimwe na rimwe barengaho batayazi.
Yagize ati “Ni ishuri rizafasha abacukuzi ubwabo uretse n’abacukuzi rizafasha n’igihugu tuzongera umusaruro kuko twakoreshaga abantu batazi ibyari by’umwuga, za accident (impanuka) bazazirinda bazaba bazi kubana indani (gutega).”
Uyu mushinga bigaragara ko ukiri kure kuko bagishakisha ikibanza cyo kubakamo iryo shuri, icyakora ngo amafaranga agera kuri miliyoni 600 rizatwara barangije kuyabona mu baterankunga batandukanye.
Perezida wa RMA avuga ko bazabanza guhugura abasanzwe bakora ubucukuzi mu gihe cy’amezi atandatu nyuma yaho bagafata abize kugira ngo bahindure ubucukuzi buzabe ubw’umwuga.
Yunzemo ati “Twifuje ko twajya dufata abasore barangije uburezi bw’ibanze bw’imyaka 9 na 12 noneho bakaba ari bo bajya muri formation (amahugurwa) y’amezi atandatu bakaba bashobora kwinjira mu bucukuzi ari ibintu tugize iby’umwuga.”
Ubucukuzi bwo mu Rwanda buracyakora ku buryo bwa gakondo, amasosiyete yageze ku rwego rwo gukoresha imashini aracyari mbarwa. Ibi biri mu bikururura impanuka zihitana abacukuzi cyane cyane mu gihe cy’imvura.
Leonidas Simpenzwe, inzobere mu bucukuzi asobanura ko mbere yo gukora ubucukuzi hagomba abahanga mu bw’ubutaka biga uko ubutaka buteye kugira ngo basobanurirwe uko bagomba kwitwara mu kazi kabo. Kutamenya imiterere y’ubutaka ni bwo kenshi na kenshi bikurura impanuka.
ubucukuzi buza ku mwanya wa kabiri nyuma y’ubukerarugendo mu kwinjiriza igihugu amafaranga menshi. Gusa mu mezi atandatu ashize, imibare iheruka gutangazwa na Minisiteri y’Umutungo Kamere (MINIRENA) igaragaraza ko bwinjije miliyoni zisaga gato 80 z’madolari.


text:
Bigaragara kenshi ku bana bava mu bwana bajya mu bwangavu n’ubugimbi usanga kenshi bazana ibiheri mu maso bigatuma bahora bahangayikishijwe no gusa neza nk’abandi.
Nubwo ibyo biheri biterwa n’imisemburo yo mu mubiri, nta mavuta cyangwa isabune ipfa kuvura iyo misemburo, n’aho bishobotse usanga umuntu asigaranye inkovu mu maso n’amabara ku ruhu bitari byiza, hari inama wakurikiza ukirinda ibyo biheri :
Kwirinda kwisiga amavuta arimo hydroquinone
Kwirinda guhinduranya amavuta
Gukaraba isabune y’ubwoko bumwe ntuhinduranye
Kureka kwisiga amavuta mu maso igihe ubona ufite ibiheri biyaga (bisa n’ibifite ibinure)
Gukaraba mu maso ukoresheje gants de nettoyage kandi kenshi gashoboka ku munsi
Gukoresha ibiribwa bitarimo amavuta menshi
Kugabanya inyama zitukura, cyane cyane izifite ibinure
Kugira isuku ihagije ku mubiri kugira ngo wirinde umwuka mubi uturuka muri ibyo biheri.
Uko warwanya ibiheri biza mu gihe cy’ubugimbi n’ubwangavu
Bigaragara kenshi ku bana bava mu bwana bajya mu bwangavu n’ubugimbi usanga kenshi bazana ibiheri mu maso bigatuma bahora bahangayikishijwe no gusa neza nk’abandi.


text:
Ngoma: Abamotari barivuga imyato mugihe police ikibashinja ibiyobyabwenge
Ruremesha simeon , umusecurite Ubwo hangizwaga ibiyobyabwenge Mu gihe abamotari mu karere ka Ngoma bivuga imyato ko ntawugitwara ibiyobyabwenge,police y’igihugu yo iravuga ko hari bake bakibikora. Ruremesha More...
Rulindo: Igihe cy’amatora si intandaro yo gusubira inyuma kw’imihigo.
guverineri yaganiriye n’abayobozi n’abakozi b’akarere Ubwo Guverineri w’Intara y’Amajyaruguru yasuraga Akarere ka Rulindo kuwa 18/02/2016 yasabye abayobozi n’abakozi b’Akarere More...
Ruhango: ababyeyi barasabwa kuba hafi y’abari ku rugerero
Intore ziyemeje gukora ibikorwa bitandukanye  Intore ziyemeje gukora ibikorwa bitandukanye Umuyobozi w’akarere ka Ruhango, Mbabazi François Xavier, arasaba ababyeyi n’abayobozi mu nzego z’ibanze More...
Gicumbi – Intore zatangiye urugerero zisana inzu y’umukecuru utishoboye
Umutahira mukuru afatanya n’intore guhoma inzu y’umuturage Mu gutangiza urugerero rw’intore mu karere ka Gicumbi mu murenge wa Rubaya basannye inzu y’umukecuru utishoboye Ntawukirasongwa More...
Gatsibo: Urubyiruko rwakanguriwe kuba umusemburo wo kurwanya ibiyobyabwenge
Hangijwe ibiyobyabwenge byiganjemo kanyanga, chief waragi hamwe n’urumogi Urubyiruko rurangije amashuri yisumbuye rwo mu mirenge itandukanye igize akarere ka Gatsibo rurakangurirwa kuba umusemburo wo kurwanya More...
Bugesera: Abikorera basinyanye amasezerano y’ubufatanye n’akarere
Umuyobozi w’akarere n’uhagarariye abikorera nyuma yo gushyira umukono ku masezerano Abikorera bo mu karere ka Bugesera, basinyanye amasezerano y’imyaka ibiri n’ubuyobozi bw’akarere, More...
Rulindo: Abafatanyabikorwa b’akarere ka Rulindo basabwe gukorana n’inzego z’ibanze.
Umuyobozi w’akarere ka Rulindo KANGWAGYE Justus asaba abayobozi b’inzego z’ibanze n’abafatanyabikorwa kujya bakorana neza Akarere ka Rulindo kakoranye inama n’abafatanyabikorwa More...
Nyamasheke: Barasabwa gushingira imihigo ku muryango
Abaturage b’umurenge wa kagano mu karere ka Nyamasheke, barasabwa guhiga ibikorwa bishingiye mu muryango kugira ngo bazongere bese imihigo. Ni nyuma y’uko uyu murenge wa kagano ubaye uwa mbere More...
Kamembe bahawe icyemezo cy’ishimwe ku bikorwa by’umuganda
Abaturage b’umurenge wa Kamembe mu karere ka Rusizi bahawe icyemezo cy’ishimwe ku gikorwa cy’indashyikirwa bagezeho cyo kubaka u Rwibutso. Muri uyu muganda wo ku wa 26 Nzeri 2015 ku rwego More...
Rulindo: Akarere ka Rulindo kagiye kwegereza ubuyobozi abaturage.
Abayobozi n’abafatanyabikorwa b’akarere ka rulindo bahuriye mu nama igamije kurebera hamwe uko bakwegereza ubuyobozi abaturage mu rwego rwo kwesa neza imihigo y’umwaka utaha. Inama yabereye More...


text:
Ibuye naryo ni umutako mwiza
Ibuye ni kimwe mu bikoresho dukoresha mu kubaka amazu ndetse rigatuma inzu ikomera kandi igasa neza. Nyamara si ibi gusa kuko ushobora gushushanya ku ibuye ukoesheje amarangi rikaba ryavamo umutako mwiza.
Ibuye ry’umutako nkuko iyi foto itwereka rishobora gukoreshwa mu gutaka imbere y’umuryango rigasimbura amavase, ushobora kandi kuritaka muri jardin rikongera ubwiza bwa jardin yawe.
Iyo amabuye atari gukoreshwa yubaka ubundi ahabwa isura mbi nk’ikintu cyo kugirira nabi umuntu nyamara siko biri kuko nayo ashobora kongera ubwiza bw’urugo rwawe nka kimwe mu mitako cyangwa se akaba yatakwa imbere y’izindi nyubako zihuriramo n’abantu benshi.
Uko ibuye ryateguwe ku kameza ko mu busitani
Mu kongera ubwiza bw’ibuye ushobora kurisiga irangi ugashushanyaho icyo ukunda dore ko ibuye ari umutako mwiza kandi uramba igihe kirekire.
Gracieuse Uwadata


text:
Kubura umwuka biba iyo udafite uturemangingo tw’amaraso duhagije. Utwo turemangingo igihe tudashobora kugeza ogusijeni mu mubiri wose. Kubura umwuka byarogeye hose mu bagore kuko kuko babura (Fer) mu maraso yabo mu bihe by’imbeho. Ni ibiki biyiranga
- Kumva unaniwe no kutagira ingufu
- Kumva wacitse integer
- Guhumeka nabi
- Kugira ihumeka ryihuta iyo uwusohora igihe ugenda cyangwa uzamuka
- Kubabara mu gituza
- Kugira igihe gikomeye cyo kwibanda ku kintu
Ni ngombwa ngo urebe muganga iyo ufite ibi bimenyetsobyavuzwe haruguru, ngo ubashe gufata ingamba zo kubaho neza. Muganga niwe upima amaraso kugirango ubimenye neza.
Uyirinda ute?
Muganga niwe ugutegeka uburyo ufata imiti ya Fer.


text:
Ntawumenya inzira Imana yateganyije kunyuzamo umugisha we, ariko Imana izi neza inzira zayo kugira ngo inezeze abayubaha.
Mu mujyi wa Oklahoma muri Leta Zunze Ubumwe z’Amerika, umuryango wishyuriwe fagitire muri resitora, ibyo byabaye nyuma yuko abagize uwo muryango bagiye kurya babanza gusengera amafunguro bari bagiye gufata bibaviramo kwakira uwo mugisha batari biteguye ko wagera mu nzira yabo.
Mu gihe basengeraga ifunguro bari bagiye gufata, byakoze ku mutima w’umuntu batanaziranye, yumva ko nta kindi yakora uretse kwishyura ibyo bafashe byose.
Amakuru dukesha Christian Headlines, avuga ko ubwo uyu muryango warangizaga gufata amafunguro, bagiye kwishyura ariko basanga urwandiko ruvuga ngo” Bitewe nuko mwasenze, twishyuye. Mukomeze gukura no kurera neza muri Kristo Yesu. Imana ibahe umugisha.”
Ibyishimo byarabarenze kugeza naho amarira yatembaga ku maso yabo kubera umugisha bari baheshejwe batanabitekerezaga.
Iyi nkuru ikwiye gukangura abantu bumva ko bakwiye gusengera ibyo kurya cyangwa gusenga ukwari ko kose igihe babona bari ahantu runaka, babona bari ahantu wenda hahurira abantu benshi bakumva ko badashobora gusenga. Ibyo si byo pe! Ushobora gusanga ari ho Imana yari yaguteguriye ngo uhabonere umugisha wawe. Erega imigambi yayo itandukanye ni ya muntu! Ntihakagire igituma udasenga uko cyaba kimeze kose. Dore ko igihe wumva wasenga ariko ukabona hari ibiri kukubuza aba ari cyo gihe kiza cyawe cyo gusenga kuko icyo kibikubuza kiba gishaka kukunyaga umugisha wawe.


text:
Byatangajwe ubwo MIFOTRA yahuguraga abakoresha n’intumwa z’abakozi bo muri Nyagatare ku bijyanye n’amategeko agenga umurimo, tariki ya 09 Mutarama 2017.
Nkundabakura Karima Javan, umugenzuzi mukuru w’umurimo muri MIFOTRA avuga ko abakozi bato mu kigo icyo ari cyo cyose bafite uburenganzira nk’ubw’abandi bakozi bakuru.
Akomeza avuga ko hari igihe usanga bamwe mu bakuriye ibigo runaka basuzugura abo bakozi bato, ntibabahe icyo kiruhuko kandi baba bakemerewe.
Agira ati “Bemerewe ikiruhuko cyemewe n’amategeko cy’iminsi 18 mu mwaka nk’abandi bakozi.”
Yongeraho ko ariko iryo tegeko ritareba umukozi wa nyakabyizi kuko we akora atahana umushahara we.
Bamwe mu bitabiriye ayo mahugurwa bahamya ko abakozi bato barimo abatekera abanyeshuri, abarara izamu, abashumba n’abandi bakora akazi gatandukanye badahabwa ikiruhuko.
Rukundo Bernard, umukozi w’ishuri ryisumbuye rya SOPEM Rukomo ahamya ko muri icyo kigo ibyo bihagaragara kuburyo ngo ikiruhuko bagiha abarimu gusa.
Agira ati “Abatetsi baruhuka igihe abanyeshuri batashye, kandi nabwo basabwa kugaruka mu kigo gukora isuku. Nta kiruhuko kemewe n’amategeko bagira. N’abazamu, abashumba mbese abakozi bato bose.”
Yemeza ko kutagira ikiruhuko kigenerwa umukozi bituma badatanga umusaruro kuko umwaka urangira bananiwe.
Ibindi mu byo umukozi agomba guhabwa harimo ubwinshingizi bw’ubuzima no gutangirwa imisanzu y’ubwiteganyirize.
Ibitekerezo ( 5 )
Turabishimye ari mubigo byinshi usanga abakozi tudabwa icyo kiruhuko hitwajwe ngo akazi nikenshi.
Ibintu birasobanuttse, ahubwo na dusobanurire ikiruhuko kuzabukuru, niba abagejeje ku myaka 55 bafata ikiruhuko kizabukuru.Itegeko abasaza bari bararyishimiye kuko batangiraga ubundi buzima bafite akabaraga n,abato bakabona akazi ari benshi ariko cyane cyane abasaza iyo batangiye ubundi buzima bagifite imbaraga bihangira imirimo. Itegeko rizongere risubire ku myaka 55.
ndabasuhuje
Abarimu se nabo barimo cg? abakorera amaprive se?
Nibyo koko itegeko rirasobanutse neza ariko muri iki gihe tuvuga ko akazi kabuze abakozi baratinya kwiteranya na ba boss ngo badasaba konji bagasanga barasimbuwe dore ko abenshi baba batanazi ko hari amategeko abarengera.Ni ukwihangira business naho ubundi private sector iragoye.


text:
Uburasirazuba:Abaturage bararikira ingurane kurusha ibikorwa by’iterambere bahwituwe
Ubuyobozi bw’Intara y’u Burazirazuba burasaba abaturage kumva ko imihigo y’uturere twabo ibareba ari nako bagaragaza ubufatanye mu ishyirwa mu bikorwa ryayo birinda kuruhanya baka amafaranga y’ingurane ku bikorwa by’amajyambere baba bakorewe.
Ibi ni ibyavugiwe mu nama yahuje abayobozi kuva ku rwego rw’akarere kugeza ku rwego rw’intara, abikorera ndetse na sosiyete sivile, barebera hamwe ibizitabwaho kurusha ibindi mu mwaka utaha w’ingengo y’imari.
Muri iyi nama yanahuriranye n’ukwezi kw’imiyoborere myiza igihugu kirimo, ubuyobozi bw’iyi ntara bwavuze ko ibikorwa birimo guteza imbere imiturire myiza ijyanye n’iterambere, amazi meza, n’amashanyarazi ari byo bizibandwaho, hakorwa ubukangurambaga bugamije gutuma abaturage babigiraho uruhare, bukazakurikirwa n’ishyirwa mu bikorwa ry’ibi bikorwa bavuga ko bizarangirana n’umwaka utaha.
Gusa n’ubwo ibikorwa nk’ibi bikorwa hagamijwe guteza imbere abaturage, ngo bamwe mu baturage baracyafite umuco wo kumva ko bakwiye guhabwa ingurane z’ahaba hacishijwe ibyo bikorwa, ibintu umuyobozi w’iyi ntara avuga ko bidindiza ibi bikorwa biba byateganyijwe.
Uwamariya Odette uyobora iyi ntara yagize ati "Umuturage ntiyumve ko nibaza kumuha amashanyarazi bazasabwa no kumuriha ipoto bashinze mu butaka bwe, usanga icya kabiri cy’ingengo y’imari kiri kwishyura ahanyujijwe bene ibyo bikorwa, turifuza ko iyo myumvire abaturage bayivaho."
Mu mihigo y’umwaka ushize, uturere tugize Intara y’u Burasirazuba ntitwigeze tugaragara mu myanya 10 ya mbere, kuko akaza hafi ari Gatsibo yaje ku mwanya wa 11. Gusa ariko ngo iyi ntara yishimira umudugudu w’icyitegererezo yujuje mu karere ka Bugesera, mu Murenge wa Rweru ikaba ishaka kuwubaka no mu tundi turere tugize iyi ntara, bityo bikaba agahigo.
Guverineri Uwamariya yasabye abayobozi b’uturere kugaragaza aho bahagaze mu guteza imbere ibikorwa birebana n’imiturire myiza, amazi meza ndetse n’amashanyarazi nka bimwe mu byo biyemeje kuzibandaho, maze bose bamusubiza ko ibi bikorwa byose biri mu byo bashyize imbere mu mwaka utaha w’ingengo y’imari.
Icyakora aba bayobozi bagaragaje imbogamizi z’amafaranga azakoreshwa ashobora kuzababana make bitewe n’uko ingengo yimari iba ari nke.
Mupenzi George uyobora Nyagatare yagize ati "Ku bijyanye n’imiturire, mu karere dufite abantu 3600 batuye nabi muri Nyagatare, hari gahunda yo kubatuza neza iri gutangizwa, icyakora kuko bihenze bikaba bizatwara arenga miliyari zirindwi, ntabwo twavuga ko bizakorwa mu gihe gito, bizakorwa mu myaka ibiri cyangwa itatu."
Abayobozi mu Ntara y’u Burasirazuba bose bemeje ko ibikorwa byose biyemeje bigomba kugerwaho ku bufatanye n’abafatanyabikorwa ba buri karere, n’ubwo bavuga ko muri iyi ntara hakunda kugaragara ikibazo cy’imwe mu miryango mpuzamahanga igaragaza ubushake buke mu gufasha uturere bitewe n’uko baba bahanze amaso kuri gahunda zabo bwite. Gusa Guverineri Uwamariya yabagiriye inama yo gukorana n’amadini ndetse na sosiyete sivile mu rwego rwo guhigura imihigo y’uturere twabo ndetse no kuduteza imbere.
Mu rwego rwo kuzamura umubare w’abafite umuriro w’amashanyarazi, Intara y’u Burasirazuba yiyemeje kutita ku mashanyarazi atangwa n’ikigo cy’igihugu gishinzwe ingufu, ahubwo ngo bagomba gushishikarira gukorana n’abandi bafatanyabikorwa batanga ingufu zituruka ku mirasire y’izuba.
Iyi ntara ngo ifite gahunda ko mu mwaka utaha amashanyarazi azaba ari ku kigero cya 70%, gusa ngo iracyabangamiwe n’abafite amashanyarazi batayacana bitewe no kutishyura amafaranga ya cash power.
Umuyobozi Mukuru wungirije w’Ikigo cy’Igihugu cy’Imiyoborere, RGB, Ambasaderi Fatuma Ndangiza, wari wifatanyije n’aba bayobozi muri iyi nama, avuga ko by’umwihariko muri uku kwezi hazashyirwa imbaraga mu gukangurira abaturage gukoresha amashanyarazi, kwita ku miturire myiza ndetse no kugira amazi mu rwego rwo kwihutisha iterambere.
Muri uku kwezi kwatangiye tariki ya 14 Nzeri 2016 kukazarangira tariki ya 30 Ukwakira 2016, RGB ifite gahunda yo kuzenguruka intara zose ishishikariza abayobozi guha umwanya abaturage mu kwihitiramo ibikorwa bibanogeye babona bikwiye kwitabwaho mu mihigo.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ibisobanuro byimbitse
Kugira ijabo bisobanuye kugira akanyabugabo cyane cyane gashingiye ku bushishozi. Ni ukwerekana ko uri umugabo, utavogerwa. Umuntu ufite ijabo arangwa no kugira igitsure, ubutwari, icyubahiro no kwishongora.
Kalinijabo bivuga ufite ishema, uwiyubaha, kuryita umwana ni ibyerekana yuko umwifuriza kugira ijambo , ubutwari n’icyubahiro.
Ufite ijabo ntapfana ijambo, ahora avuga ukuri. Indi nyito ivuga kimwe n’ijabo ni ubwema.
Ibi bisobanuro byatanzwe n’Inteko Nyarwanda y’Ururimi n’Umuco (RALC).


text:
Kuva kera hari Abanyarwanda bakoraga umwuga w’ubuvumvu. Uburyo bororagamo inzuki ariko ntibwabahaga umusaruro uhagije nk’utangwa n’ubuvumvu bwa kijyambere kuri iki gihe. Imizinga ya kijyambere na yo igira uko yitabwaho kugira ngo itange umusaruro uhagije. Barahira Jean de Dieu, umukozi wa ARDI, umuryango ukora imirimo myinshi harimo gufasha abavumvu, arabisobanura.
Umuzinga gakondo ushobora kwera ubuki buri hagati y ‘ibiro bitanu na birindwi ku mwaka, mu gihe uwa kizungu witaweho neza wera hagati ya 40 na 60. Abavumvu bo hafi y’ahitwa mu Muyogoro ho mu Karere ka Huye bo bamaze gutera imbere ku bury obo umuzinga umwe wera ibiro 80 ku mwaka.
Ibi rero ngo bituruka kuri tekiniki nyinshi harimo kumenya gusuka inzuki mu muzinga, dore ko akenshi inzuki zitijyana mu mizinga ya kijyambere. Ngo abavumvu babanza kwifashisha imizinga gakondo, hanyuma bakazakura za nzuki muri iyi mizinga gakondo bazisuka mu ya kijyambere.
Indi tekiniki ni iyo kumenya kugaburira inzuki mu bihe bibi. Barahira ati “mu bihe by’imvura, inzuki ntizibasha kujya gutara ku buryo zishobora kwicwa n’inzara. N’iyo izuba ryabaye rirerire ni uko kuko zitabasha kubona indabyo zihovamo insinda (ibiryo by’inzuki ndlr).
Mu byo bagaburira inzuki rero harimo ifu ya soya bavanga n’ubuki cyangwa umutobe w’isukari. Agatsima gakorwa muri iyi mvange akenshi kagaburirwa inzuki mu bihe bibi cyane cyane hagati y’ukwezi kwa 3 n’ukwa 5, ndetse n’ukwa 10 n’ukwa 11.
Indi tekiniki ni iyo kuvugurura inziru. Urwiru rushaje, rukeneye gusimbuzwa urufite imbaraga, ni urutera amagi make, cyangwa rukabyara za mpingwe, ni ukuvuga ibigabo biguma mu muzinga ntibijye gutara, mu gihe umuzinga uba ukeneye inzuki z’impashyi kugira ngo were neza.
Abavumvu babigize umwuga rero bamenya tekiniki zo korora urwiru rushyashya, bakamenya no kurusimbuza urushaje.
Uretse inziru, ibishashara na byo biravugururwa kuko ibishaje binukira inzuki bikaba byatuma zihunga umuzinga. Ibi na byo, abavumvu babigize umwuga bamenya uko babyifatamo.
Na none kandi, inzuki ziba zikeneye kororerwa ahari urwuri rwazo, ni ukuvuga ahari ibiti bifite indabo, ku buryo inzuki zitara hafi. Barahira ati « iyo inzuki zijya gutara kure hari igihe zigwa mu nzira kubera kunanirwa. Ni byiza ko zororerwa ahari urwuri hafi mu rwego rwo kubungabunga ubuzima bw’impashyi. »
Abifuza kuba abavumvu nababwira iki. Urubyiruko ruvuga ko rwashomereye rero rushatse rwakwegera ARDI cyangwa indi miryango itegamiye kuri Leta ifasha abavumvu kubigira umwuga, maze u Rwanda rukazaba koko igihugu gitemba amata n’ubuki, bihereye ku buvumvu bw’umwuga hamwe na gahunda ya Girinka.
Ibanga ryo kubona umusaruro mwinshi w’ubuki ni irihe ?
Kuva kera hari Abanyarwanda bakoraga umwuga w’ubuvumvu. Uburyo bororagamo inzuki ariko ntibwabahaga umusaruro uhagije nk’utangwa n’ubuvumvu bwa kijyambere kuri iki gihe. Imizinga ya kijyambere na yo igira uko yitabwaho kugira ngo itange umusaruro uhagije. Barahira Jean de Dieu, umukozi wa ARDI, umuryango ukora imirimo myinshi harimo gufasha abavumvu, arabisobanura.


text:
Igisubizo: Reka turebe igisobanuro cy’urukundo ukururikije Bibiliya, kandi tunarebe uburyo Imana ariyo soko y’urukundo. “Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza, ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu, ntirwishimira gukiranirwa kw'abandi ahubwo rwishimira ukuri, rubabarira byose, rwizera byose, rwiringira byose, rwihanganira byose. Urukundo ntabwo ruzashira” (1 Abakorinto 13:4-8). Ku Mana, uru nirwo rukundo, kandi kuko Imana ari urukundo (1 Yohana 4:8), uku niko imeze.
Urukundo (Imana) ntafataho ingwate. Abasanga Imana bose babikora kubera urukundo rwayo. Urukundo (Imana) rugirira ineza kuri bose. Urukundo (Yesu) rwagiriye abantu bose ineza, rudatoranyamo. Urukundo (Yesu) ntirwifuje iby’abandi, ahubwo rwishimiye bike rwari rufite rutitotomba. Urukundo (Yesu) ntirwirariraga ruvuga uwo ari we mu mubiri, nubwo nta numwe washoboraga kumuhangara. Urukundo (Imana) ntinangira isaba kuyubaha. Imana ntiyigeze ishimangira ko Umwana wayo agomba kuyubaha, ahubwo Yesu niwe ku bushake bwe wubashye Se wo mu Ijuru. “ahubwo nkora uko Data yantegetse, kugira ngo ab'isi bamenye ko munkunda.” (Yohana 14:31). Urukundo (Yesu) rwahoragara/ruhora rushyira imbere inyungu z’abandi.
Urukundo ruhebuje Imana yadukunze ruhiniye muri Yohana 3:16 “Kuko Imana yakunze abari mu isi cyane, byatumye itanga Umwana wayo w'ikinege kugira ngo umwizera wese atarimbuka, ahubwo ahabwe ubugingo buhoraho.” Abaroma 5:8 naho harabishimangira “ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha”. Aho hose hatwereka ko Imana ishaka cyane ko tubana nayo mu buturo bwayo. Yateganyije uburyo ibyo bizashoboka, ubwo yatanganga impongano z’ibyaha byacu. Imana iradukunda kubera ko yabishatse gutyo, mu bushake bwayo. Ikindi kandi, urukundo rubabarira. “Ariko nitwatura ibyaha byacu, ni yo yo kwizerwa kandi ikiranukira kutubabarira ibyaha byacu no kutwezaho gukiranirwa kose.” (1 Yohana 1:9).
Muri make se, kuba Imana bishatse kuvuga iki ko Imana ari urukundo? Urukundo ni kamere y’Imana. Urukundi ni kimwe mu bigize Imana. Urukundo rw’Imana ntabwo ruhabanye no kwera, gukiranuka, ubutabera, cyangwa uburakari bwayo. Kamere z’Imana zose ziruzuzanya kandi ziragendanye. Ibyo Imana ikora byose ni urukundo, kimwe nuko ibyo ikora byose ari ukuri kandi byiza. Imana ni urugero rugarara rw’urukundo rwuzuye. Igitangaje, nuko Imana yahaye uwakira umwana wayo Yesu nk’Umwami n’Umukiza we ubushobozi bwo gukunda nk’uko nayo ikunda, binyuze mu mbaraga z’Umwuka Wera (Yohana 1:12, 1 Yohana 3:1, 23-24).
Ikibazo: Kuba Imana ari urukundo bivuga iki?
Igisubizo: Reka turebe igisobanuro cy’urukundo ukururikije Bibiliya, kandi tunarebe uburyo Imana ariyo soko y’urukundo. “Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza, ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu, ntirwishimira gukiranirwa kw'abandi ahubwo rwishimira ukuri, rubabarira byose, rwizera byose, rwiringira byose, rwihanganira byose. Urukundo ntabwo ruzashira” (1 Abakorinto 13:4-8). Ku Mana, uru nirwo rukundo, kandi kuko Imana ari urukundo (1 Yohana 4:8), uku niko imeze.


text:
Rwanda:Sayidati MUKAKIBIBI ateye intambwe yo kujya mu banyamakuru b'intwari mu Rwanda
Mu bihe bikomeye niho intwari zigaragaza, ntabwo ushobora kwita umuntu intwari ntarugamba yarwanye ! Iyo witegereje imiyoborere y’u Rwanda, n’uburyo itangazamakuru ryaho rikora n’uburyo abanyamakuru bashyirwa kumunigo kubera ko batangaje amakuru n’ibitekerezo ubutegetsi butifuza ko bishyirwa ahagaragara, bigaragaza ko Madame Sayidati MUKAKIBIBI ari intwari itangaje ! Nyuma y’iminsi 1075 yashyizwe mu gihome kitwa gereza, agacecekeshwa azira ubusa, aho afunguriwe akaba yongeye kwandika avugisha ukuri kandi adaca kuruhande ibitekerezo abanyarwanda bibaza, biragaragara ko Sayidati MUKAKIBIBI ariwe munyamakuru w’intwari ushoboye kwigaragaza muri ibi bihe abanyarwanda bari ku munigo w’iterabwoba rikabije ry’ubutegetsi bwa Kagame Paul na FPR !Ubu butwari bwa Sayidati MUKAKIBIBI bwagombye kwereka leta ya Kagame na FPR ko igomba « kwica gitera aho kwica ikibimutera », niba iyo leta ishaka ko abanyamakuru batayinga kubera imikorere yayo mibi ,igomba kwikosora kubyo inengwa aho kwiha urwamenyo ihohotera abanyamakuru !
Mukakibibi Sayidati yashinze ikinyamakuru kitwa « Mont jali News », icyo kinyamakuru kikaba kimaze gusohora nimero 2, urasanga amakuru n’ibitekerezo birimo byuzuye ukuri kudasanzwe kwandikwa mu Rwanda. Abanyarwanda benshi bahise bifata impungenge basanga ikinyamakuru cya « Mont Jali News » kirimo amakuru n’ibitekerezo bihuje n’ibinyamakuru byandikirwa mu bihugu bifite demokarasi n’ubwisanzure kuburyo abanyamakuru b’ibyo bihugu baba bafite uburenganzira bwo kuvuga, kwandika no gutekereza kandi ibyo bitemewe mu Rwanda ; abanyarwanda benshi bakaba basanga Madame Sayidati MUKAKIBIBI ashobora kongera guhohoterwa n’ubutegetsi bwamuhohoteye mu mwaka 3 yose bumufungiye ubusa, bitewe ni uko atinyutse kwandika ibitekerezo biba bivugwa na rubanda abategetsi badashaka kumva!
Dore zimwe mu nkuru yanditse :
- Mandela azatubwirire intwari zacu azasangayo
- Victoire Ingabire Umuhoza atangiye kalvariyo y’imyaka 15
- Umushinjacyaha mukuru abanyarwanda bamuhanze amaso kw’inyerezwa ry’umutungo wabo
- Madame Nirere Madeleine yamuritse rapporo ku ngingo y’iyicwa rubozo yerekeranye n’uburenganzira bw’ikiremwa muntu
- UWIZEYIMANA MARIE LOUISE Inyenyeri y’2013 mu Itangazamakuru ry’u Rwanda. Azatubere Umuhuza
- Abagenzi bararira ay’imbogo
- Tumenye Komisiyo y’ubumwe n’ubwiyunge
Inkuru zo mukinyamakuru cye kandi ziherekejwe n’amafoto ndetse n’ibishushanyo bizisobanura neza nk’aho yerekana ibitekerezo bya « Ndi umunyarwanda :Abahutu mu ntebe ya penetensiya ! »
Dore inkuru Sayidati MUKAKIBIBI ageza kubasomyi be ivuga ubuzima yabayemo muri Gereza !
IMINSI 1075 IGIHUMBI NA MIRONGO IRINDWI N’ITANU M'UBUROKO
Muri Gereza ya Nyarugenge aho bita muri 1930 hagati y’inkuta enye z’amatafari, aho witegeye ijiuru ririmo inyenyeri, n’umusozi wa jari, namazemo iminsi 1075.
Yari iminsi ikomeye cyane m’ubuzima, bugitangira byarangoye kubyakira cyane ko ntatekerezaga ko nshobora gufungwa n’itangazamakuru mu gihugu kigendera ku mategeko, cyemeza ko gifite itegeko nshinga rya Repubulika rihamya neza ko umunyarwanda afite ubwisanzure mu bitekerezo, n’ubwisanzure bw’itangazamakuru.
Ntanubwo nari niteze gufungwa kuko nahamyaga ko niyo nakora ikosa mu bijyanye n’umwuga hariho Inama nkuru y’Itangazamakuru ifite amategeko ayigenga , ko iyo wabaga wakoze ikosa yagutumizaga ukisobanura ugakosora iyo nkuru mu gihe cyateganyijwe, ndetse hakiyongeraho n’Umuryango uhuza abanyamakuru , n’Inzu y’abanyamakuru, hejuru y’ibbyo byose nari ntarahamagarwa na rimwe ngo nisobanure ku makosa yakorewe mu mwuga, nkuko byagiye bigenda kubandi banyamakuru .
tumaze gushyikirizwa inyandiko ikubiyemo ikirego, nabonye ko hari urwego ruba rutubahiriza inshingano zarwo kuko mu nkuru Nkusi Uwimana Agnes yaregwaga harimo izo yari yarahamagajwe n’Inama nkuru y’Itangazamakuru, azibabira imbabazi yemera no kuzikosora, ariko ibyo byose ntacyo byamaze nahise ncika intege, ahubwo ibyabaye agahoma munwa nuko izo nkuru yanaziburanye m’urukiko akazigirwaho umwere, ibyo kwiringira urwo rwego byari nk’inzozi.
Ikindi cyari kimaze kuduca intege kurushaho nuko inzego Nkuru (HCM) n’imiryango y’abanyamakuru yari yatugize ibicibwa twarinze tujya kuburana ntawudusuye ngo aduhumurize, ndinze mva muri gereza izo nzego ntanarumwe rurahagera,gusa bamwe muri bagenzi bacu bari basanzwe ari inshuti batugezeho kandi batubaye hafi turabashima Imana izabaduhere Umugisha.
Icyakabiri : Ntihanganiye muri kamere yanjye numvaga nta byaha bisa nibyo banshinje nashoboraga gukora mpereye ku mateka yanjye bwite ndetse n’umuryango wanjye, abanzi neza bo babaye nkabakubiswe n’inkuba iyo nkuru igitambuka mu bitangazamakuru, buri wese ku giti cye yarashidikanyije yibaza niba ari ukumvirana ariko nyuma bumva inkuru ni kimomo ko nafunzwe nzira ibyaha byo Kuvutsa igihugu umudendezo n’amacakubiri, hakiyongeraho Ingengabitekerezo no gusebya Umukuru w’Igihugu. Ubwo by’ari bigitangira ,abantu bacitse umugongo mbese tekereza ukuntu umuryango wanjye wahungabanye , utekereje ko Jenoside yakorewe abatutsi 1994 wa wusize ari inkehwe abasigaye araho navutse ndetse naho nashatse babarirwa ku ntoki.
Musaza wanjye Kayinamura Bedwa we yari ataranashyingurwa dore ko yashyinguwe kuya 18/04/2012 kubufatanye bw’Inama Nkuru y’Itangazamakuru mu Rwanda, nkaba mboneyeho no kubashimira by’umwihariko mbikuye k’umutima. Kuko yari umunyamakuru muri Kinyamateka.
Sinabashaga kwihangana mu ntangiro y’uburoko kuko nageze muri gereza ngasangamo abafungiye umuryango wanjye iwacu kwa data , aho mama akomoka ndetse naho nashatse, harimo ababyemera, harimo nabafite ingononwa k’umutima ko barenganyijwe, aba bose twagombaga kubana kandi tukihanganirana muri urwo rugendo rukomeye nari ntangiye mu gihe twari dutegereje kuburana ngo twisobanure kubyo turegwa, tukarenganurwa.
Ntanubwo bya nyoroheye kuko nagiye mpura n’abantu b’ingeri zose bafungiye ibyaha bitandukanye kandi buri wese afite uburyo y’iyumva mu mibereho ya buri munsi , byari bigoye kubana n’abantu bagifite ihungabana ry’ibyabayeho bafungiwe kwihekura, bari kumwe n’abishe cyangwa bagize uruhare muri jenoside yakorewe abatutsi 1994 ku miryango yabo,bahoraga bahangayikishiijwe nuko bamwe mu bo bagiranye ibibazo baba kwena ko ari abicanyi kimwe nabo hakiyongeraho ko bishe abana babyaye, byose bikaba ingararuka za jenoside yakorewe abatutsi 1994.
Kuko mu gihe cyo hambere umwana yatwaraga inda yagira ubwoba agahungira kwa nyirasenge no nyina wabo, aho hose ugasanga ntaho akigira agafata icyamezo cy’ubugome cyo kwihekura.
Ha kiyongeraho abana baba baraje gukorera amafaranga i Kigali, yahagera umukozi bakorana akamutera inda akabura aho ayerekeza, SIDA iri guca ibintu yakwiheba akayikuramo bikarangira ari muri gereza.
Muri rwo ruhurirane rw’ibabazo ihohoterwa ry’abakozi bo murugo Boss akamwihererena,aka mukorera ibya mfura mbi Nyirabuja yagiye ku kazi akaba arayimudometse, yatangira kugaragara bati vuga uvuyaha bakamushyikiriza police bati ya dufatiye umwana ku ngufu , leta ikaba ibonye umutwaro wo kurera no gufunga inzira karengane ,inkiko zikaba iyooo , yaburana akaba umwere amazemo igihe kirekire umwaku wamusingira bakamukatira kubera kubura abunganizi mu mategeko.
Ubuzima bwari bukomeye kubana n’abantu nkabo bibabariye, hakiyongeraho abacuruzaga ibiyobyabwenge , bagatirwa amezi 3,4 barafatanwe amakamyo , uwafashwe arinywa, cyangwa afite udutabi dutanu akatiye imyaka itatu cyangwa se n’ibiri, icyabaga gikomeye kuruta ibindi nuko yumvaga atazareka ku bicuruza kuko ubuzima bwabaga bwaramunaniye , yaracuruje agataro buri munsi bikaba ari i Gikondo kwa Kabuga, byakwanga akishora mu buraya akavanayo Sida, akaba afite umwana ku mugongo inda atazi uwayimuteye, niyo ya mu menya i se akaba atemera uwo mwana, mu gihe babaga bahangayitse kuko utundi twana twabaga twarasigaye mu nzu z’inkodeshanyo bene zo badasiba kuri gereza kuba gusaba ko bagumana na mama wabo, barushagaho guhangayika kuko abo baricuririzaga aribo bari bashinzwe kubafata, kandi ugasanga bene imari ari simbibazwa.
Uburoko bwa ndyaga kurushaho iyo natekerezaga ko abana twasize bashobora kuba baryiyahuza ,wasubiza amaso inyuma ugasanga ari ikibazo gikomeye ku miryango ifunzwe kuko buri gihe wahuraga n’ababyeyi bataka ko abana babo banze ishuri, abandi babuze amafaranga yo kwishyura n’ibindi bisa nabyo , kuko bahitaga biheba bakigira mu muhanda,hakiyongera agahinda k’abana batazi ibyo ababyeyi babo bakoze basabwaga kwishyura ibyo ba se cyangwa ba nyina bangije,mu muri jenoside yakorewe abatutsi 1994, abenhi bari bakiri incuke.hakabamo n’ababyeyi bazi neza ibyo bakoze, bakigira ntibindeba, gusa bagashima Imana ko bakiriho ari impuhwe bagiriwe na FPR ubundi nabo bagombaga kuba barapfuye, bitewe n’ amarorerwa bakoze., aba kandi ntabwo bari bahangayitse cyane kuko nibo bari mu nzego z’ubuyobozi za gereza , ibyo bakeneye byose babibonera igihe bashakiye kuko bavuga rikijyana, abenshi barasurwa buri saa sita n’imiryango yabo, abana babo baba sura buri wa gatandatu wa mbere w’ukwezi , abari mu Burayi baba gezaho ku ma devize.
Hakagorwa abatazi ururo n’icyatsi bagomba kuryozwa ibyo batakoze, Ibi byiciro byose twagombaga kubana kandi buri wese tukamutega amatwi kugirango dusesengure neza ibibazo byari muri gereza cyane ko njye no mubyo nashinjwaga ko navuvuze ko abantu barengana, nagombaga gutegura urubanza nshingiye kubimenyetso narinsanganwe n’ibyo nari gukura kubo turi kumwe.
Muri iyo minsi yo guhangayika twagombaga no gutegura urubanza ,twatangiye kubazwa n’Urwego Rukuru rw’Ubushinjacyaha , nyuma naje guhanagurwaho icyaha cy’Ingabitekerezo, gusebya Umukuru w’Igihugu, kuko Ubushinjacyaha Bukuru bwasanze bitampama, runsigira icyaha cyo Gukurura Amacakubiri, nabyo btarangiye mbibayeho umwere nkuko bigaragara k’urupapauro rumfunga rwanditswe na polise kw’itariki ya 10/07/2010, nabyo birangira nta na kimwe kimpamye, ahubwo bazana ikirego gishya ngo cyo kuvutsa igihugu umudendezo.
Ubutabera
Mu Rukiko Rukuru rwa Kigali na gombaga kwisobanura ku byaha bibiri, Mpagaze imbere y’Urukiko nisobanuye ku cyaha cyo Gukurura macakubiri byari bimpangayikishije nubwo umutima wanjye utanciraga urubanza kandi ntashoboraga no kurota mu nzozi mbikora nkurikije uko nari niyizi, ndetse n’abasanzwe bazi imyitwarire yanjye gusa nisanzuye aho bidashoboka ntanga igitekerezo mu bihe bidakwiye kuko twari twegereje amatora nkurikije ibyo nagiye mbwirwa nyuma yuko tumaze gukatirwa.
Urubanza rwarasomwe mba umwere ku byaha byose naregwaga ,Urukiko rumpamya icyaha cyo kuvutsa igihugu Umudedenzo negetsweho n’ubushinjacyaha Bukuru, bampa igihihano kigifungo cy’imyaka irindwi narumiwe , kuko buri wese ntiyasobanukiwe ,mu gihe abo twaregwaga icyaha kimwe duhanwa n’itegeko rimwe , kandi twaburanishijwe n’Inteko imwe yari iyo bowe n’Umucamanza Pio Mugabo yari imaze guhanisha Ntaganda Bernard imyaka itatu, ihanisha Nkusi Uwimana Agnès imyaka itanu ,iyo nteko irihanukira indwinga imyaka irindwi yose myiza myiza mw’ijambo rimwe yantsindangiye ingana na Mandat y’Umukuru w’igihugu, narabitekereje biransiga si ukubeshya.
Muri rusange urwo rubanza rwarangiye Nkusi Uwimana Agnès bamuhanishije imyaka myinshi 17 ijya gusingira iya Madiba n’amahazabu y’amafaranga y’u Rwanda 250000frw, bampanisha igihano navuze haruguru no gufatanya kwishyura amagarama y’urubanza, twahise tujuririra Urukiko rw’ikirenga, urubanza ruburanishwa umwaka wakurikiyeho , rucibwa kuwa 06/4/2012 bagabanyiriza Nkusi Uwimana Agnès igihano bamuhanisha imyaka ine,bamuhamije icyaha cyo kuvutsa Igihugu umudendezo bakimukatiraho imyaka itatu, n’umwaka umwe wo gutuka Umukuru w’Igihugu, amahazabu akurwaho, nanjye bampanisha igifungo cy’imyaka itatu bampamije icyaha cyo kuvutsa Igihugu Umudendezo, nubwo bari baturenganyije ariko twariruhukije kuko twumvaga iyo myaka yo ibarika tuzayirangiza Imana idutije ubuzima, kuko yaba Nkusi Uwimana Agnès yari afite ikibazo cy’uburwayi budakira, nari maze kuzahazwa n’indwara y’umutima hikubisemo na diyabete, urumva ko twari tumaze kuremererwa n’ibibazo by’igifungo cya gaherere, imiryango yacu twasize dore ko twembi twari abapfakazi abana bagomba no kwiga.
Hakiyongeraho naho twari turi buri wese agucaho agacinya undi urwara ati :dore, ba bagore b’ibyihebe, kandi biyibagije ibyabo, raporo z’urudaca wakorora wacira, tugatumizwa m’ubuyobozi, hari uwadusekeje rimwe sinzabyibagirwa yaradutumije ari mugitondo, tugenda twibwira ko ari agakuru keza agiye kutubwira hari hashize iminsi twandikiye Umukuru w’Igihugu tumusaba ko yakoresha ububasha ahabwa n’itegeko, tunashingiye ku mvugo yari yivugiye ubwo yabazwaga n’abanyamakuru Kampala, ko atamenye ibyifungwa ryacu ngo iyo abimenya tutari dukwiye gufungwa , nuko tuti umenya harimo akajambo,ntitugezeyo imbere y’Umuyobozi wa gereza ati :"niko mwa bagore mwe ngo harya muzazunguza gereza mu kureho amatafari ? cyangwa muzurira mwirenge ? ko tubafiteho ububasha mwa kwemeye mu gafungwa ?"
ubwo atubwira ibyo bamuturegeye ararangiza, natwe turaruca turarumira habe niyo mu nda ngo irajorora, turumirwa amaze kutubwira icyo atekereza ati : ni munsohokere mu biro, natwe dukizwa nayo twameze ijambo ryiza twari twiteze rirabura tujumarirwa tujya gukora uburoko na Morale nyinshi, reka mbamare amatsiko y’ukuntu twakuruye uburoko.
TUMAZE GUKATIRWA
Twabayeho ubuzima bugoye birumvikana kuko ntakindi kizere twari dufite cyo kuva muri gereza uretse kurangiza ibihano, ubuzima bw’umufungwa bwari burangiye tubaye abagororwa. Nsobanure ko umufungwa nuba atarakatirwa, umugororwa aba yaramaze kugenerwa ibihano n’inkiko, twagombaga kubahiriza amabwiriza ya gereza uko yakabaye,uhereye m’Umudugugu aho utuye, Akagali no k’Umurenge dore ko haba ubuyobozi nkubwo mu nzego zose zo mu gihugu, gukora isuku, aho utuye ndavuga muri bloc ubamo ariwo mudugudu, ikibuga, urwiyuhagiriro, ubwiherero , mbese byaterwaga naho bagupanze akazi,ariko mu by’ukuri byarashobokaga ko wabonaga umuntu akagusayidira bitewe nuko akubashye, kuko nubwo muri gereza harimo abantu bafunzwe hari abana n’ababyeyi bagifite uburere gusa bahangayikishijwe n’uburemere bw’ibihano bahawe, abategereje kuburana, n’abandi bagifite icyizere cyuko imanza zabo zizasubirwamo.
Aha ariko sinabura kuvuga ko hari abandi batuje bemeye icyaha bagasaba imbabazi ku byaha bakoze muri Jenoside yakorewe abatutsi 1994, bari mu nzego z’ubuyobozi runaka bwa gereza ,aba nabo bafite inshingano zitandukanye barigisha ubumwe n’ubwiyunge usanga bafata iya mbere igihe cy’icyunamo mu gutanga ubuhamya ku byabaye ,bamwe muri bo bagatanga amakuru bigafasha abatarabona imibiri y’abavandimwe babo aho ikijugunwe hirya no hino.bigisha gusoma no kwa ndika, indimi, bakora imilimo inyuranye kuboha, gufuma, abandi nabo bafungiye ibyaha bisanzwe ubasanga mu nzego zunganira abandi mu butabera, imibereho myiza, n’ahandi bakenewe. Aba nabo nubwo bemeye ibyaha bahora mu masengesho y’urudaca ngo Imana izakoreshe Umukuru w’Igihugu adohore atange imbabazi nk’izigeze kubaho , kandi bakifuza ko rya tegeko rya EAC ryo kubara ijoro n’amanywa riramutse rigiyeho ryakorosha ibihano, dore ko itegeko rishya rivuga ko ukatiye burundu yahabwa imbabazi arangije imyaka 20, harimo rero muri abo abakatiye hagati ya 17 na 30 bamaze kurangiza 18 bifuza ko haricyo Uwiteka yabakorera agasubiza amasengesho yabo .
Nkiri m’Ubutabera harimo ya nkuru ya ¼ cyabaye nkaya mabati bategereje amaso ahera mu kirere dore ko abahanga gutanga morale baza bati ni mwandike kuko noneho kizajya gitangwa buri gihembwe, iyo bigeze aho impungure (inkoko) ntizirara kubera morale mbese buri wese ukwije ibyangombwa arara azinga utwangushye, ubwo bwacya bati abakecuru n’abasaza, abarwayi,n’utabashaga kweguka bucya asindagira ngo adasigara abandi bagiye mu ngando bagategereza weeeee …… umwaka ugashira undi ugataha, abapfa bagashyingurwa mu Gatenga .abandi ibihano bikarangira bagataha . ukibaza ya nkuru y’imvugo ngo niyo ngiro ukumirwa .
Hari n’abandi bireze bakemera ibyaha bya nyirareshwa, bakaba bagihishiriye abakoze ibyaha, iyo muganiriye akenshi bakubwira ko banganga kwiteranya n’imiryango yabo, aba ubasanga mu byiciro bibiri :
Iyo yabaga yarashatse mu muryango wahigwaga, maze aho akomoka bakagira uruhare mw’iyicwa ry’umuryango yashatsemo ntiyari kubasha gushinja basaza be na ba se wabo. Hakaba nubwo we aba yarahigwaga agashaka mu muryango wakoze Jenoside 1994 ntiyashoboraga gushinja abo yashatse ngo abana be bataza mwanga ndetse na bene wabo w’umugabo akaba inzigo ariko akirengagiza ko nubwo we bamuhishe ariko hari abandi bahemukiye.Bagiye bayandikira amaso yaheze mu kirere kuko kubona amarangiza rubanza ari ikibazo kingora bahizi ngo hakurikijwe uburyo byashyizwe mu bubiko.
Abandi nabo bahuye n’ikibazo n’abafite abantu benshi bagiye babashinjura , bireze ibyaha bakabisabira imbabazi ariko mu byukuri abo bashinjuye ntibafungurwe kandi nta rundi rubanza baregwamo, ugasanga guhuza ayo madosiye ngo abantu barenganurwe bigoye kuko baba bari mu ma Gereza atandukanye, bityo bakaba bafite inyota yo kurenganurwa,iki kibazo kandi kigora inzego z’ubuyobozi bwa Gereza kuko kigaruka buri munsi , abafungwa basaba Gereza ibidashoboka kuko baba bifuza ko gereza ibakorerea kopi za madosiye kandi yo ifite agapapuro gafunga umuntu gusa, idashobora no kujya kubisaba mu zindi Gereza ngo izo dosiye zihuzwe.
Hakabamo rero n’abinangiye imitima ukaba ufunganye n’umuntu wabeshyeye ubizi neza, akaba atamubohora, ahubwo ugasanga mu gitondo cya kare bazindutse iya rubika bafashe Bibiriya, amapendo n’amashapure barahimbaje birakomeye ,ishapure amasaro bayavuye imizi, kandi uri kumwe n’umuntu afungishije azi neza ko arengana, abo iyo muganiriye ahita akubwira ati : nawe nafungwe yantanzeho amakuru yibwira ko nzafungwa agasigara ,ati nantwaze agatimba, nawe abana be babe impfubyi, ati burundu yanjye agomba kuyimfasha.
Muri uruwo rusobe rw’ibibazo hakiyongeraho abantu bakatiwe n’inkiko bagakora ibihano byabo bakabirangiza imyaka 15,17, n’iri munsi yayo igihe cyo gutaha cyagera dosiye zabo zikabura,ubundi ngo ntizuzuye, ubu bakaba baraheze mu gihirahiro.
ICYA MFASHIJE GUKORA UBUROKO
Ntakindi kintu cyatumaga ndega urugi rwa Gereza uretse kujya gusurwa, kwivuza, ariko abasukuti bonyine iyo habaga hari ibikorwa byabo igihe cyose bishoboka narasohokaga, nkifatanya nabo, kubera ko nararewe mu mu ryango w’abagide b’u Rwanda, mba n’umwe mu bawushinze, muri uwo muryango kandi naha herewe inyigisho zitandukanye , nzamfashaga buri munsi guharanira guhindura isi nziza kuruta uko twayisanze, iyo nabaga ndikumwe n’abasukuti numvaga nezerewe kuruta iminsi yose mba ndikumwe n’abandi bafungwa, ikindi cya nshimishaga nuko mu ba sukuti ntawarebaga kuri mugenzi we, uretse kureba ku kiduhuje, kandi wari umuryango uhuza abasore n’abakobwa bafite ibibazo bitandukanye, ukora mu buryo buwugoye kubera iubukene bw’ibikoresho mu yindi miryango harimo abaterankunga benshi, ariko umuryango w’abasukuti bagombaga kwirwanaho,usibye inkunga bahabwaga na Mgr Aumonier wa Kiriziya Gatorika ukwiye gushimirwa ku bwitange yagaragazaga muri byose, cyane ko rimwe na rimwe ku minsi mikuru yatwiheraga n’umuceri.
Mu bi bikorwa byanshimishije kuruta ibindi n’ingando y’umwaka wa’2013 kuko twakoze mu milima y’imboga za Gereza, kandi tukifatanya n’abamwe mu bemeye icyaha, bagasaba imbabazi,cyabaye igikorwa cy’ubumwe n’ubwiyunge kuko abenshi mu basukuti harimo abakobwa n’abadamu bagizweho ingaruka na jenoside yakorewe abatutsi 1994.aha kandi ndashima ubutwali bwa Mujawamaliya Immaculée kuko atagiraga ipfunwe ryo guca bugufi kubw’icyaha yakoze cya Jenoside yakorewe abatutsi 1994. Ni habaho kudohora imbabazi ziza mugereho.
Ikindi cyamfashaga nugutega amatwi abo turi kumwe, nkagira inshuti nyinshi, kandi nkabana n’abaturage b’ingeri zose nagendanaga kenshi n’aboroheje ndetse n’abarwayi bo mu mutwe, nishimiraga kugira icyo mfasha abandi nubwo bitanshobokeraga kuri byose, ariko hari nanjye n’abamfashaga cyane mu kunkomeza no mu rwego rw’isana mutima, mwumve neza ko ikitwa isengesho sinifuzaga no kumva abasenga kuko natekereza ga iyo Imana basenga , yemeye ko bafunga ndengana ngata abana banjye ngasiga Mama afite imyaka 87, ikemera ko abantu b’abana n’abicanyi babyemera, ikemera gufunga abarengana ababikoze bidegembya, amasengesho rwose yarancumuzaga, hari umu maman wambaye hafi cyane Hon Nirere Béatrice, na Marc Kabandana yampaye Bibiliya Imana izabampere Umugisha , bageze nubwo bampa ibitabo byo gusoma by’Imana, aba nyabwenge bingeri zose, akanganiriza bigeraho bigenda bishira, nkajya nsoma bose ndabashimira, ariko ubwo nari ntandukanye cyane na Nkusi Uwimana Agnès yaramenyereye ajya gusengera mu b’adivantisiti b’umunsi wa karindwi ariga arabatizwa , aba n’umwalimu w’ishuri ry’isabato, saa kumi n’imwe yabaga yageze kw’ihema. Nyuma yaje guhura n’intamabara z’urudaca yari yinjiye ari umunyabwenge agiye gukorana n’aba bandi bavuga ngo yadusanze aha, maze bamunywesha amazi, ibyari amasengesho bihinduka inzangano yakwinjira mw’ihema ba mwe bakisohokera cyakora ahaba intwali abereka ko asenga Imana atari umwana w’umuntu, nubu nasize rwose asenga iminsi irindwi.
Ntitwaretse Itangazamakuru
Twafataga igihe cyacu tukiyumvira Radio kuva saa kumi n’ebyiri z’umugoroba tukarangiza saa tatu z’ijoro, twakundaga kumva Isango STAR ,Radio 10 ,K.FM,
BBC.V.O.A. R.F.I. ,mu gitondo tukiyumvira GOOD MOORNING RWANDA, ndetse tukumva FLASH na SARUS mbese twagabanaga amaradio turi bwumve kugirango hatagira iducika. Ku manywa twumvaga Radio Rwanda Inteko, ntabwo twagiraga amahirwe yo kubona ibinyamakuru byo gusoma kuko bata tumaga by’injira muri Gereza bya ri induru, ibyabonekaga mw’isomero rya Gererza n’INkiko Gacaca gusa, bagirana ishyari bakana himbirana ibitabayeho, iyo babona uzavuga amanyanga yabo barakubeshyera ugasubizwa mu gipangu , waba ubarusha ubumenyi mu byo bakora ho ubwo nyine baragutambika.
MU GUSOZA IMINSI YANJYE IGIHUMBI NA MIRONGO IRINDWI N’ITANU
Ndashimira cyane ababyeyi bambaye hafi, bamwe mu bayobozi ba Gereza ba mfashije igihe n’abaga mfite ibibazo by’uburwayi, urubanza, by’ari bigoye kubona ugutega amatwi kuko hari abaduhutazaga batubwira ko turi ibipinga, twigize akaraha kajya he.
Ndashimira mbikuye k’umutima Umuyobozi ndashatse kuvuga izina ariko narabimubwiye arabizi ku mpamvu z’umutekano we yanyeretse ko yarezwe , kandi ari umuyobozi koko ugorora ariko afite n’ubumuntu muri we .Groupe Impessa yo muri Gereza ndabazirikana kandi nzabakorera ubuvugizi aho ijwi ryanjye rizagera.
Ndihanganisha by’umwihariko ababyeyi bagitegereje ko imanza zisubirwamo,ndashima abantu bose babaye intwali bakemera icyaha bagasaba imbabazi babikuye ku mutima kandi bakaba barazihawe n’ubutabera n’imiryango bahemukiye bakaba bakwiye kuyisa ba imbabazi nabo bakazihabwa Perezida wa Repubuika nawe akadohora kuko afite ububasha buseseye ahabwa n’itegeko Nshinga.
abategereje gusubira mu miryango yabo barangije ibihano Gereza ikwiye gukora ibishoboka ,ikarangiza inshingano zayo kuko gukomeza gufunga igihe kirenze imyaka ibiri n’imisago umuntu warangije ibihano bye binyuranyije n’itegeko, ibi bikajyana n’abo inkiko zahanishije TIG haba ku byaha bya jenoside kimwe n’ibyaha bisanzwe kuko ngo ntahateganyijwe, kandi icyemezo cy’urukiko gisimburwa n’ikindi.
Mu gusoza urugendo rwanjye ndashima ubutwari bwa Nkusi Uwimana Agnès yagaragaje mu burwayi bwe, mu bikorwa bye bya buri munsi, yitangira abandi, kandi ndifuza ko Imana yagira icyo ikora agataha muri cya kane kitagira umunsi n’isaha ,abantu bahora bategerej kuko icyaha gikomeye twaregwaga twakirangije igisigaye ¼ acyemererwa n’itegeko, ndabatashya mwese kandi ndabakumbuye abo twasangiye umuruho, amajoro y’imperi nyinshi, umubabaro wo gutana n’imiryango yacu, ariko mwihangane kandi mukomere nta joro ridacya, n’imvura yo kubwa Nowa yarahise. Hari igihe Imana izaseka mu kumva ngo n’umunsi w’imbabazi inzugi zigakinguka. Hobeee mwese .kandi ndagusuhuza sawuli nda kwibuka iyo wa munsi w’ubukwe wageraga.
Imana ibarinde kuko itahe ari ubusa.
MUKAKIBIBI Sayidati
Source : montjali.com


text:
Urwenya-Umukozi uhengereza ba Nyirurugo
Umukozi uhengereza ba Nyirurugo
Umukozi wo mu rugo yari yifitiye umuco wo gukunda guteka icyayi mu rukerera, yarangiza akagishyira shebuja na nyirabuja mu buriri, kandi iteka akabikora batabimusabye. Bukeye arongera aragitegura ajya gukomanga ku muryango bakiryamye, maze shebuja
ashigukira hejuru anamubwira nabi ati "Ni ko sha wowe buri gihe uza ukomanga, wagiye ukirekera muri salon ko tuba duhuze."
Umukozi ati "Ariko boss buriya mbere yo gukomanga mbanza guhengereza nkareba ko mudahuze, nta kibazo mba mbizi !”
Shyiraho Igitekerezo!
Subscribe to: Post Comments (Atom)


text:
Umwe mu bapolisi bakuru utifuje ko amazina ye atangazwa, wari uhari ubwo imodoka yagenewe kuzimya inkongi z’umuriro yari itangiye akazi, yatangarije Kigali Today ko amwe mu makuru batangiye kwegeranya harimo n’iyi "transformateur" (icyuma cyongera cyangwa kikagabanya ingufu z’amashanyarazi) yari iri mu byakuwe ahahiye.
Yavuze ko iyo "transformateur" igaragara ko ari inkorano, ari kimwe mu byo bazifashisha bareba icyateye iyi nkongi.
Hahiye inzu yakoreragamo "Bar" na Resitora abagannye "Bambino Super City" biyakiriramo. Ibyahiriyemo birimo ibyuma bikonjesha ( firigo, Congerateurs) ibyuma biteka (Cuisiniers) n’ibikoresho byifashishwa muri restora, nk’amasahani n’intebe; nk’uko umuyobozi w’iki kigo Gatarayiha Augustin yabitangaje.
Yagize ati “Ibyo ari byo byose bishoboke kuba ari amashanyarazi, kuko nta muriro wacanwe, nta muntu wakoraga, nta n’umuntu wari urimo. Hari hazimye hose uretse ama-congerateurs n’amafirigo biba bicometse.”
Yavuze ko inkongi yatangiye ahagana mu ma saa 10h10, ubwo bari mu mirimo y‘ubwubatsi, bagahuruzwa ko Bar na Resitora bihiye. Yavuze ko ubusanzwe ayo masaha nta kazi kaba kahakorerwa, uretse amafirigo aba acometse.
Ati “Nta muntu wakomeretse n’abaje gutabara bose batangiye gusakambura ariko ntihagira ukomereka.”
Yavuze ko hakiri kare ku buryo bahita babarura ibyangiritse nubwo yemeza ko ari byinshi hakiyongeraho n’inyubako yasenyutse bayizimya. Ariko yizeza abakiliya babo ko izindi serivisi zose batanga uretse aho biyakirira zizakomeza nk’uko bisanzwe mpera z’icyumweru (week-end).
Yavuze ko ari bwo bwa mbere bahura n’ikibazo cy’inkongi mu myaka igera kuri 10 bamaze batangiye gukorera muri iki kigo giherereye mu Karere ka Kicukiro mu Murenge wa Masaka.
Bambino bisobanura umwana mu rurimi rw’Igitaliyani. Bambino Super City yatangiye imirimo yayo mu mwaka wa 2008.
Isanzwe ihuriramo abana bidagadura kandi bakiyungura ubumenyi, binyuze mu mikino no kwidagadura.
Andi mafoto


text:
Guverineri Munyantwari Alphonse yabitangaje nyuma y’umuhango w’ihererekanyabubasha hagati ye n’uwo asimbuye ku buyobozi bw’iyo ntara, Madame Mukandasira Caritas, tariki ya 11 Ukwakira 2016.
Agira ati “Tuzafasha uturere guhoza ijisho ku mihigo ariko tuzanakomeza kutuba hafi kugira ngo buri wese yubahirize inshingano ze duhereye ku muturage kugeza ku muyobozi.”
Ni nyuma yaho mu mihigo y’umwaka wa 2015-2016, uturere tune muri turindwi tugize Intara y’Iburengerazuba, twaje inyuma y’umwanya wa 20.
Aka Rubavu kari ku mwanya wa 21, aka Nyabihu kari ku wa 23, aka Karongi kari ku wa 25 naho aka Rutsiro kari ku wa 29.
Munyantwari yavuze ko azaharanira ko iterambere ry’intara rihera mu muryango, abawugize bakicara bakiha intego, Leta ikabunganira.
Munyantwari yari amaze imyaka irindwi ayobora Intara y’Amajyepfo, uwo asimbuye, Mukandasira yari ayoboye Intara y’Iburengerazuba imyaka itatu.
Mukandasira yavuze ko hari bimwe mu bibazo bicyugarije abaturage bigomba guherwaho. Yanagaragaje imishinga minini yari itararangira igomba gukurikiranwa ikabyazwa umusaruro, irimo umuhanda wa Karongi-Rubavu.
Harimo kandi mahoteri atangiye kubakwa n’ayendaga kurangira n’ikaragiro rya Mukamira ryuzuye rikaba ritaratangira gukora.
Agira ati “Haracyari abaturage bangirijwe imyaka hirya no hino batarishyurwa, ubukungu dufite ntibujyanye n’ubwiyongere bw’abaturage bacu, baracyakeneye kwigishwa kuboneza urubyaro.”
Umunyamabanga wa Leta muri Minisiteri y’ubutegetsi bw’igihugu, ushinzwe iterambere ry’abaturage, Munyeshyaka Vincent yabwiye Guverineri Munyentwari ko agomba kwita ku mahirwe iyi ntara ifite bakayabyaza umusaruro.
Agira ati “Iyo urebye amahirwe ari muri ino ntara ntibihura n’imibereho y’abayituye.
Muzi ikibazo y’imirire mibi ifite, kugira abaturage benshi bari munsi y’umurongo w’ubukene, ni uguhera rero kuri aya mahirwe hakemurwa ibi bibazo.”
Yakomeje agaragaza ko intara y’Iburengerazuba ariyo ya mbere yeza cyane ibihingwa ngandurabukungu, nka Kawa n’Icyayi no kugira ahantu nyaburanga hakurura abakerarugendo.
Ibitekerezo ( 4 )
Karibu saana Munyentwari mu burengerazuba, aya nia amahirwe y’imboneka rimwe. Uyu Mugabo njye ndamuzi kuko nakoreye mu majyepfo none nkaba ngize amahirwe yo kongera gukorera muntara ayoboye.
mbere gato nabwiraga bagenzi banjye ko tugize amahirwe tukabona Umugabo nka Munyentwari, byibura hari aho intara yagera ugereranyije n’amahirwe y’ubukungu ifite.
Aba Mayors n’abaturage tuzamuhe amaboko bityo intara yacu itere imbere.
Nibyokoko twaridukeneye abayobozi bahiga kd bakesa imihigobahize ubundi igihugu cyacu kigakomeza gutera imbere kd bagebabikora nibatabikora babiryozwe,ntampamvu yokubeshya abaturage babanyarwanda.
Imana yo mu ijuru ijye iguha umugisha, warakoze mu majyepho mubyeyi.
Munyantwali ni umugabo,ni umukozi,ni inyangamugayo,ni umubyeyi,ni Imana y’i Rwanda.Bizwi natwe mu majyepfo tumubuze gusa Nyagasani ajye aha umugisha imirimo yerekejeho amaboko!Aho agiye barabonekewe nyuma yiminsi mike bazabona impinduka mu burengerazuba.


text:
Huye: Batangiye kwegeranya ubuhamya kuri jenoside
Mu gikorwa cyo kwibuka no gushyingura mu cyubahiro abaguye mu Murenge wa Mukura bazira jenoside cyabaye ku wa 23 Kamena,2012 hamuritswe n’igitabo gikubiyemo ubuhamya na lisiti y’abazize jenoside bari More...
Huye: ikayi y imihigo y ingo yatangirijwe i Rusatira ku mugaragaro
Ikayi y’imihigo y’ingo yiswe « ikayi y’umuhuza mu iterambere », ni ikayi izajya iba irimo umwirondoro w’abari mu rugo, imihigo urugo runaka rwiyemeje kugeraho, uburyo n’igihe More...


text:
Mu mibereho ya muntu agira ibyiciro bitandukanye, igihe agira imbaraga n’igihe atangira gutakaza imbaraga bitewe n’impamvu zitandukanye. Mu mpamvu zishobora gutuma umuntu atakaza imbaraga harimo n’ikigero cy’imyaka umuntu amaze abayeho. Iyo ugeze muzabukuru ntabwo imbaraga ugira ziba zingana nizo wari ufite ukiri umusore.
Billy Graham,Umuvugabutumwa bwiza wamenyekanye kubera imirimo Imana yagiye imukoresha ndetse n’Ijambo ry’Imana rikora ku mitima y’abantu benshi, yatangaje ko atari igitangaza kuba umuntu yabura imbaraga cyangwa ahure n’izindi mbogamizi zamubuza kuza mu rusengero, bityo akaba asanga atari ikibazo kuba umuntu yananirwa kugera mu materaniro.
Graham, w’imyaka 96 yemera ko imyaka nayo ishobora kuba muri zimwe mu mbogamizi abantu bageze muzabukuru bashobora guhura nazo zababuza kugera mu materaniro ariko akavuga biba bitavuze igihe wahuye nicyo kibazo ko ukwiye guteraho ngo wirengagize ibyo gusenga kuko avuga ko ahubwo watangira gukurikirana amateraniro ku mateleviziyo cyangwa ukumva ubutumwa bwiza ku maradiyo.
Mu nkuru yanditse mu kinyamakuru Kansas City Star, yagize ati”Imana izi inzitizi zose zakubuza gukora icyo ushaka kandi ntabwo ntabwo yakwirengagiza kuko udashoboye gukora ibyo wajyaga ukora.”
Yakomeje agira ati” ukwiye gushimira no kunyurwa ko utacitse mu rusengero kuko ukibasha guterana n’itorero wifashishije televiziyo kandi ukabasha kumva ijambo ry’Imana, ukwiye kwibuka ko ijambo ry’Imana ridakangwa n’intera ndende cyangwa ryizirike gusa mu nzu y’urusengero.”
Billy Graham yagiriye inama abantu bakoreye Imana ariko bakaba bageze muzabukuru ko bajya basaba gusura no gusurwa n’abapasitori babo n’inshuti zabo zo mu itorero kugira ngo itorero rikomeze kumenya ko bagisengana nabo banabasengere.
Graham yangeye gushimangira ko niyo waba ugeze muzabukuru ugomba kutazigera ukura ukwizera kwawe kuri Yesu Kristo kugira ngo utazavaho uheranwa n’izo mbogamizi zikubuza guterana n’abandi.


text:
Kuki abantu benshi bavuga ko amasezerano y’ Imana atinda? Pastor Desire
“Nuko Umwami abwira Hamani ati: “Huta wende imyambaro n’ ifarasi uko uvuze, ubigenze utyo Moridikayi Umuyuda wicara ku irembo ry’ ibwami ntihagire ikintu kibura muri byo byose” - Esiteri 6:10-11.
Dukurikije iyi nkuru dusomye Moridikayi yari yarakoze ibyiza ariko hashira igihe ntiyahita agororerwa ariko ikindi gihe biribukwa aragororerwa wakwibaza uti: “Kuko nkora ibyiza kandi nkaba mfite n’ amasezerano ariko ntasohore?”
Rimwe abigishwa babajije Yesu ngo nkatwe twasize byose tuzahabwa iki? Bishoboka ko batangira kumukurikira bari bazi ko bazahita bagira ibyo bahabwa ariko barategereza biratinda bahitamo kumubaza. Abasubiza neza ko nta wasize ibye utazabishumbushwa inshuro 100 kandi akazahabwa ubugingo buhoraho.
Birumvikana ko ukwiye gusubizwa kuko ufite amasezerano ariko turi burebere hamwe impamvu atinda kandi ari ayacu. Ubusanzwe nta n’ubwo amasezerano yacu ari aya vuba. Imana yadusezeranije ibyiza kuva kera kuko Biblia ivuga ko turi abo yaremye ituremeye imirimo myiza muri Kristo Yesu ngo tuyigenderemo (Abefeso 2:10).
1. Satani arwanya amasezerano yacu ngo adasohora iyo dusenze mw’ ijuru banzura kudusubiza ariko Satani akazibira ngo ntibitugereho. Urugero: Daniyeri yarasenze kuva umunsi wa mbere ijuru ryaramusubije ariko igisubizo kimugeraho hashize iminsi 21. Malaika yamwiseguyeho ko kuva atangiye gusenga bamusubije ariko umutware w’ibwami bw’ u Buperesi akamara iminsi 21 amubuza kumugeraho (Danieli 10:12-13).
Abefeso 6:12 Havuga ko abo dukirana atari ab’inyama n’ amaraso ahubwo ari imyuka mibi y’ ahantu ho mu kirere abo nibo batangira amasengesho y’ abera n’ ibisubizo byabo. Kandi Yesu yavuze ko nta wakwinjira mu nzu y’ umunyamaboko ngo amwambure ibintu bye atabanje kumuboha (Mariko 3:27). Kamere ya Satani ni ukwiba, kwica, kurimbura (Yohana 10:10) Ariko Yesu nawe atanga ubugingo kandi bwinshi.
Hari abantu benshi bagiye barwanywa mu buryo bukomeye ariko nyuma bakagera ku byo basezeranijwe, Isaka yacukuye amariba bayashyiramo ibitaka ariko nyuma agera ku rindi riba aryita Rehoboti kuko Imana yari imugejeje ahagutse (Itangiriro 26:12-22).
Dawidi yasutsweho amavuta aba umwami ariko amara imyaka myinshi amerewe nabi mu mashyamba ataragera ku masezerano.
Hari inama Yesu yatanze yavuze ko dukwiye gusenga ntiturambirwe aca umugani w’ umucamanza atubaha Imana n’ abantu ariko umupfakazi amutitirije aravuga ngo reka nze murengere Yesu ati niko n’ Imana izabarengera nimusenga mutarambiwe. Imana yishimira kuduha ibyiza ariko mumenye imbaraga turwana nazo.
2. Ikindi gitera amasezerano gutinda ni imyitwarire yacu mu kigeragezo. Hari ubwo umuntu asenga ariko uyu munsi akaba ahagaze neza ejo akaba yaguye ibyo bitinza amasezerano bishoboka ko ashobora no kudasohora burundu kuko aho wasezeraniye n’ Imana warahavuye (Gutegekwa kwa Kabiri 28:1-14) havuga ko nitugira umwete wo kumvira amategeko y’ Imana, imigisha izatuzaho ikatugeraho ariko nitutumvira uhereye k’ umurongo 15-68 havuga imivumo y’abatumvira. Ibyari amasezerano y’ umugisha bizakubera umuvumo kuko utumviye Imana. Niwumvira uzagira umugisha.
3. Hari ubwo Imana itinza amasezerano kugira ngo itwigishe kuyubaha. Urugero: Abisirayeri bava muri Egiputa byari byoroshye ko bagera mu gihugu cy’ amasezerano vuba ariko Imana yashimye kubanyuza mu butayu kugira ibanze ibarebe ko nibagera mu gihugu bazitondera amategeko burya ijisho Imana irebesha mu mutima ni ikigeragezo (Gutegeka kwa Kabiri 8). Isuzume umenye icyatindije amasezerano yawe hanyuma umenye uko ubyifatamo we guhora wivovotera Imana kuko yo ntigira urubanza izabikora neza, amen!


text:
Ku isi hose, abantu bose, baba abakire cyangwa abakene, banganya igihe. Nanone yaba ukomeye cyangwa uworoheje, nta wushobora kuzigama igihe. Igihe cyatakaye ntikigaruka. Ubwo rero, ibyiza ni ugukoresha neza igihe dufite. Twabigeraho dute? Ni izihe ngamba twafata kugirango dukoreshe igihe cyacu neza? Dore ibintu byafashije abantu benshi gukoresha neza igihe cyabo.
Jya ushyira iby’ingenzi mu mwanya wa mbere.
Bibiliya itanga inama igira iti "mumenye neza ibintu by’ingenzi kurusha ibindi’" (Abafilipi 1:10). Andika urutonde rw’ibintu by’ingenzi cyangwa ibyihutirwa, cyangwa se byombi, uzirikana ko ikintu cy’ingenzi, kitihutirwa byanze bikunze.
Jya uteganya mbere y’igihe ibyo ugomba gukora.
Nubona usaguye igihe bitewe n’uko warangije ibyo wagombaga gukora, ujye ukomereza ku bindi. Iyo uteganyije mbere y’igihe ibyo ugomba gukora.
Jya woroshya ubuzima.
Itoze kureka ibintu bidafite akamaro cyangwa bigutwara igihe cy’ubusa. Imirimo myinshi cyangwa gahunda zicucitse, nta kindi bimara uretse kugutera imihangayiko itari ngombwa no kukubuza ibyishimo.
Jya ugenera akazi n’imyidagaduro igihe gikwiriye.
Bibiliya igira iti “urushyi rwuzuye ikiruhuko ruruta amashyi yuzuye imirimo iruhije no kwiruka inyuma y’umuyaga” (Umubwiriza 4:6). Akenshi abantu babaswe n’akazi ntibabona uko bishimira inyungu z’“imirimo iruhije” baba bakoze, bitewe n’uko nta gihe n’imbaraga baba basigaranye.
Jya uruhuka igihe gihagije.
Abenshi mu bantu bakuze baba bakeneye gusinzira amasaha umunani nijoro kugira ngo bagire ubuzima bwiza, haba mu buryo bw’umubiri, mu byiyumvo no mu bwenge. Ku birebana n’icyo cya nyuma, gusinzira ni iby’ingenzi cyane kuko bituma umuntu agira ubushobozi bwo kwerekeza ibitekerezo hamwe, bigatuma arushaho gufata ibintu mu mutwe, bityo kwiga bikamworohera
Jya wishyiriraho intego zishyize mu gaciro.
Bibiliya igira iti “ibyiza ni ukurebesha amaso aho gutwarwa n’ibyo ubugingo bwawe bwifuza” (Umubwiriza 6:9). Umuntu w’umunyabwenge ntiyemera gutwarwa n’ibyifuzo bye, cyane cyane ibidashyize mu gaciro cyangwa ibyo adashobora kugeraho.
Menya amahame ugenderaho.
Amahame meza azatuma umenya ibyo ushyira mu mwanya wa mbere mu mibereho yawe kandi atume ukoresha igihe cyawe neza, isaha ku isaha, uko bwije n’uko bukeye. Ayo mahame wayakura he? Abantu benshi bayakura muri Bibiliya kuko irimo ubwenge buruta ubundi.—Imigani 2:6, 7.
Jya uteganya igihe cyo kwita ku byo ukenera mu buryo bw’umwuka
Yesu Kristo yavuze, agira ati “hahirwa abazi ko bakeneye ibintu byo mu buryo bw’umwuka” (Matayo 5:3). Ese wifuza kugena igihe runaka cyo gusuzuma ibintu byo mu buryo bw’umwuka? Mu by’ukuri, nta kindi kintu wakora kiruta icyo, cyazagufasha kugira ubuzima bwiza atari ubw’umunsi umwe gusa, ahubwo n’iteka ryose.


text:
KICUKIRO: IGITERANE CY’AGAKIZA CYAKOZE KU MITIMA YA BENSHI: AMAFOTO...
Ku gicamunsi cyo kuri iki cyumweru tariki ya 19 Kamena 2016 ni bwo Kicukiro kuri salle ya AMANI GUEST HOUSE habereye igiterane cyo kuramya no guhimbaza Imana cyateguwe n’AGAKIZA, cyari gifite intego igira iti “Urufatiro rw’ukuri rwo kuramya no guhimbaza Imana” Luka10:27; Ibyak16:23-26.”
Iki giterane cyitabiriwe n’abantu benshi barimo abashumba b’amatorero, abavugabutumwa, abagize AGAKIZA FAMILY, incuti z’agakiza n’abandi, kirangwa n’ubuhamya, ijambo ry’Imana, umuvugo n’ibindi. New Melody Family Choir n’Umuramyi Bruce banejeje abari bitabiriye iki giterane nk’uko byagaragariye ku marangamutima y’abatari bake bivuye ku butumwa bwatambutse mu ndirimbo z’abo baramyi.
Rutabingwa Jean d’Amour mu ijambo ry’Imana yigishije, yasobanuriye abitabiriye iki giterane imbaraga zo kuramya no guhimbaza Imana. Yagize ati “ Kubera ko dushaka kubaka ku rufatiro ruzahoraho kandi kugirango kuramya kwacu kugumeho ni uko twubaka ku rufatiro rw’ukuri rwo kuramya no guhimbaza ari rwo gukunda Uwiteka n’umutima wose.”
Pastor Desire Habyarimana agaruka ku ntego nyamukuru y’iki giterane yavuze ko iki giterane cyari icyo kuramya no guhimbaza, aho cyahujwe n’umugoroba wo gusoza ukwezi kw’Impuhwe, ni mugihe abagize AGAKIZA FAMILY bamaze igihe batanga imyambaro, ibyo kurya, amafaranga n’ibindi byo gushyigikira abarokotse Jenocide yakorewe Abatutsi batishoboye bo mu murenge wa Gahanga. Yadutangarije ko hari ikintu nyamukuru cyamukoze ku mutima muri iki giterane, ati “Icyankoze ku mutima kuruta ibindi ni uko abantu basobanukiwe kuramya Imana by’ukuri.”
Pastor Desire yagarutse kuri aya magambo agamije kwibutsa abashumba b’amatorero ya Gikristo inshingano nyamukuru twasigiwe n’Umwami wacu Yesu Kristo. Yagize ati “Mu Rwanda dufite ikibazo, umubare w’amatorero n’imiryango ya Gikristo urazamuka buri munsi ariko ibyaha na byo biriyongera. Usanga ahanini biterwa n’uko amatorero menshi atarimo gukora umurimo wayo wo kuzana abantu kuri Kristo, kandi abagamije izindi nyungu babikora mu buryo butari bwo bahisha ukuri kw’ijambo ry’Imana.”
Mu butumwa umufasha wa Desire, Madamu Kiyange Adda Darlene yageneye ababyeyi n’urubyiruko yashishikarije abagore by’umwihariko gukomeza umurimo wo kuramya Imana kuko mu kuramya Imana harimo kuyubaha no kuyikorera by’ukuri, ati “ Kuririmba bizarangira, ariko kuramya bizakomeza, nkumva nabwira abamama bose bakunda kuramya Imana ko babikomeza kuko ni igikorwa kitazarangira kandi Imana ikunda, Imana ishima mbese nababwira ngo ntibacike intege.”
Darlene yakomeje agira ati “Urubyiruko rufite ibintu byinshi birukurura,rufite ibirangaza byinshi kandi amajwi menshi aba ari guhamagara abajyana mu bitagira umumaro ubutumwa rero naha urubyiruko nabahamagarira bose kwinjira mu murimo wo kuramya Imana kuko hari ikintu bihindura mu mutima no ku mubiri,ikindi kandi iyo uramya Imana,Imana irakwagura mu buryo bwose, Imana iguha ibyo wifuza kuko wayibaye hafi,Imana ikaba yakuraho n’ibiteye ubwoba imbere yawe kubera kuramya,Urubyiruko ndabakangurira rwose kwitabira umurimo wo kuramya nkuko Dawidi yajyaga aramya Imana,Imana ikamuha umugisha namwe Imana yabaha umugisha muramutse mwinjiye muri iki gikorwa cyo kuramya Imana.”
Ni iki cyakoze ku mitima y’abitabiriye iki giterane?
Mu kiganiro twagiranye n’abitabiriye iki giterane bose bagarukaga ku ijambo ryabakoze ku mutima ryo gusobanukirwa kuramya nyakuri:
- Byicaza Aimable ni incuti y’AGAKIZA, yatubwiye ko yungukiye byinshi muri iki giterane akaba anashishikariza urundi rubyiruko kugira umutima uramya Imana kugeza mu za bukuru.
- Simbavura Jean Nepo ni umunyamuryango w’AGAKIZA yagiriye abantu inama yo kuba abamisiyoneri kugira ngo ubutumwa bwiza bukwire hose.
- Esther Umulisa nk’Umuramyi yageneye ubutumwa abakobwa bagenzi be bwo kuguma mu Mana ngo kuko bibahisha kandi bikabarinda nk’abakobwa b’Abakristo.
Inkuru mu mafoto:
Pastor Desire Habyarimana
<
>
Umuhanzi Aime Uwimana n’umuryango we
Umuhanzi Bruce n’umuryango we
Abaririmbyi bari bahimbawe
Bamwe mu bitabiriye igiterane ubwuzu bwari bwose
Deo Jyamubandi


text:
Kwambara imyenda ya dentelle muri iyi minsi bigezweho, hari zimwe uba ubona zisa nk’aho zibonerana cyane ku buryo umuntu abona umubiri ariko zose siko zimeze.
Iyi ni ikanzu ya dentelle wambara ukaba usa neza kandi wambaye byiyubashye
Iyi kanzu rero yo iri mu myenda mike wakwambara ahantu hose,waba wagiye gusenga,waba ugiye ku kazi ufite nk’inama, waba ugiye gusura umuntu , muri macye wayambara ahantu henshi.
Iyo wambayeho inkweto ndende irushaho kuba nziza no kugarara neza, ukanambara n’amaherena mato. Mu gihe ufite umusatsi muremure wawufunga chignon, chignon ziri ubwoko bwinshi ushobora kuyifungira hejuru imwe bita kardashian cyangwa ukayifungira hasi byose byaba bisa neza kuko uwurekuye wahisha mu mugongo kandi bigatuma bikujena.
Ikanzu ya dentelle
Kwambara imyenda ya dentelle muri iyi minsi bigezweho, hari zimwe uba ubona zisa nk’aho zibonerana cyane ku buryo umuntu abona umubiri ariko zose siko zimeze.


text:
Dusabimana ufite uruhinja rw’amezi atatu,akora ibiraka byo gucuruza mu kabari. Avuga ko yamenye iby’iyi poromosiyo binyuze mu butumwa yohererejwe na Tigo bumumenyesha iby’iyi poromosiyo.
Ati “Namenye ibijyanye na poromosiyo ya Ba Miliyoneri binyuze mu butumwa bugufi Tigo yanyoherereje bumbwira ko hari poromosiyo nshya nakinamo nkanda *155# cyangwa mpamagara kuri 155 nkaba nagira amahirwe yo gutsindira amafaranga angana na miliyoni eshanu z’ u Rwanda ku munsi.”
“Kuva icyo gihe nahise ntangira gukina, bampamagaye maze ibyumweru bibiri nkina. Bakimara kumpamagara bamenyesha ko natsindiye miliyoni eshanu, byandenze pe ku buryo ntashobora gusobanura, gusa nahise mpa Imana icyubahiro ndishima kuburyo na n’ubu ntarabyumva neza.”
Dusabimana avuga kandi ko yari amaze iminsi asa n’uwihebye kubera ko umugabo babyaranye nta cyo yamufashaga mu kurera uruhinja afite, bityo ngo ayo mafaranga atsindiye azamufasha kugura inzu yo kubamo n’umwana we no gutangira umushinga uzamufasha kubaho neza n’umuryango we.
Ashimira cyane ubuyobozi bwa Tigo ku buryo bwita ku bafatabuguzi bayo ibazanira poromosiyo ituma babasha kwiteza imbere.
Ati“Ndashima Imana cyane ku bw’ahabirwe yampaye, ndanashima abayobozi ba Tigo bategura ibikobwa nk’ibi. Ndabizi neza kandi nizeye cyane ko guhera uyu munsi ubuzima bwanjye bugiye guhinduka. Tigo impunduriye ubuzima.”


text:
Abahezanguni b’Abahindu, ari nabo biganje mu gihugu cy’Ubuhinde baratangaza ko bifuza ko mu mwaka w’2021. Nta mukristo uzaba ukibarizwa mu gihugu cy’Ubuhinde.
Infochretienne.com yatangaje koi bi babivuze kuri uyu wa kabiri ubwo bari mu birori byo kwizihiza umunsi mukuru wa Repubulika ( Republic Day), kuko Ubuhinde bwatangiye gukoresha itegekonshinga mu w’1950, umuhango wanitabiriwe n’Umukuru w’igihugu cy’Ubufaransa François Hollande.
Abahezanguni b’abahindu bakunze kugaragariza urwango rukabije umubare nyamuke w’abakristo bahabarizwa, aho kwitwa umukristo biba bimeze nk’icyaha, bigakabya iyo bimenyekanye ko hari abo ushaka guhindurira kuba abakrist. Aba bakaba barihaye intego y’uko nta mukristo uzaba ukirangwa mu gihugu cy’Ubuhinde bitarenze mu mwaka w’2021.
Ubuhinde ni kimwe mu bihugu bikandamiza abakristo ku rwego rwo hejuru, kuko mu cyegeranyo cyasohotse mu ntangiriro z’uyu mwaka w’2016, cyagaragaje Ubuhinde mu bihugu 10, bitoteza abakristo cyane ku isi.
Kuva Narendra Modi, umuhindu w’umuhezanguni yajya ku butegetsi akaba Minisitiri w’intebe mu Buhinde, gutoteza abakristo byafashe indi ntera ku buryo abo mu Bahindu, bifuza kukigira Leta yabo gusa, itarangwamo abo mu yandi madini n’amatorero mu myaka itanu iri imbere.
Igihugu cy’Ubuhinde gituwe n’abasaga Miliyari 1.3, abakristo bakaba ari miliyoni 25 gusa, bose babayeho ubuzima busa n’ubuhora mu kaga kubera gutotezwa cyane n’Abahindu.
Innocent Kubwimana/Ubugingo.com
Innocent K.


text:
AMAHAME Y’IMANA MU KUBAKA UMURYANGO
Abefeso 5,21-22 : " ... Kandi mugandukirane kubwo kubaha Kristo...". Pasteur ati:"Bagore mugandukire abagabo, nkuko Itorero rigandukira Kristo. Abagabo bati :"AMEN". Impamvu bavuga Amen ni uko abagabo baba babona ko bagiye kwitabwaho, abagore bagaca bugufi ubundi abagabo bakiberaho nk’abatware,abagore bakiberaho nk’abaja. Nyamara siko ijambo ry’Imana rivuga.
Pasteur ati:" Akenshi abagabo bita cyane ku nshingano abagore basabwa
ku bagabo ariko ntibite cyane kubyo abagabo basabwa ku bagore dore ko
ari nabyo bikomeye (Kubitangira nk’uko Kristo yitangira itorero)".
Antoine ati:"Nonese mugabo kwitangira umugore nka Kristo witangira
Itorero niba ari ukugera mu rugo uvuye ku kazi ukigira mu kabari kari
hafi y’urugo kwiganirira n’aband,i we ari gucuragana mu gikoni, cyangwa
ukigira kwa naka muturanye ugahora utyo iminsi yose kwitemberera, wataha
ukamubaza ko byahiye, kandi mwajyanye mu gitondo guhiga, urumva urwo
arirwo rukundo Kirsto yakunze Itorero?."
Pasteur ati:" Rwose abagabo ntimunyumve nabi, mucurika ibintu aho
Imana ivuga ngo mwitangire abagore bigasimburwa no kuvuga ngo :" Bagore
mwitangire abagabo banyu, muvunike, mubapfire nk’uko Kristo yapfiriye
Itorero,...." Aha Pasteur akaba yaragarutse ku muti w’uko mubaye
mwubakiye ku Rukundo Imana idusaba rwo gukunda bagenzi bacu nk’uko
twikunda, twakubaka neza, kuko abagore iyo ubakoreye akantu gato
barishima bakaba banaguha n’icyo batunze cyoseee.
PHASES ZIRINDWI ZIKOMEYE ZIGIZE UMURYANGO
Pasteur yavuze ko mu mibereho y’umuryango habamo ibihe birindwi
bitandukanye, bikaba bikomerera umuryango kuko urukundo rwa buri kiciro
ruba rutandukanye n’urwo mu kindi:
PHASE YA MBERE : MBERE YO GUSHAKANA
Iki ni igihe abantu baba bakiri FIANCES. Umwe aba ari CHERIE
CHOU-CHOU. Iki gihe biba bishyushye, Umwe asaba ikintu undi akakimuha
nubwo yaba atagifite akagishakisha kugera akibonye. Muri iyi Phase umwe
ashobora no kuanirwa kurya atabonye undi. Ibintu biba bishyushye,
urukundo ari rwose.Muri iki gihe ibintu byose biba biryoshye, umwe
adashaka icyababaza mugenzi we.Buri wese aba afite amatsiko yo kumenya
icyo mugenzi we akunda ngo akimukorere. Uretse n’ibyo kandi, buri
abahanga bemeza ko aricyo gihe cyiza cy’urukundo rwuzuye, kuko bemeza ko
imibanire hagati ya GARCON-FILLE batararyamana ariyo iba ikirimo
urukundo rwinshi cyane ariko rwuzuye amatsiko menshi. Bagakomeza bavuga
ko iyo bamaze kuryamana urwo rukundo rutangira kugabanuka.
PHASE YA KABIRI : MUMAZE GUSHAKANA
Iki ni igihe ya matsiko aba atangiye kugabanuka kuko buri wese aba
yamaze kubona ibyari bimuteye amatsiko cyane bya mugenzi we. Iki gihe
kandi, za CHERIE,CHOU-CHOU zitangira kugabanuka ho gato, bimwe wasabaga
mugenzi wawe akajya kubishaka nubwo byamugoraga kubibona,atangira
kubigabanya kuko mbere yagirango akwigarurire. None yamaze kukugeza iwe
ubu uri uwe. Ubwo Urukundo ruba rwagabanutse ho gato.
PHASE YA GATATU : PERIODE IBANZIRIZA KUBYARA (PRE-NATAL)
Iki gihe, umugore Aba yaramaze gusama inda: aratwite, afite isesemi,
nta Appetit akigira, arangwa n’umushiha....Umubiri w’umugore
warahindutse cyane, ku buryo wa mugabo hari byinshi yajyaga abona ubu
atakibona... iki gihe urukundo ruragabanuka, kuko rimwe na rimwe hari
ibyo umugore umwegereza ati :"Biranukira.Umugabo ntaba akisanzura nka
mbere.Kubw’iyo mpamvu, abagabo batangira kwisubirira hamwe bajyaga
bataramira mbere.
PHASE YAKANE : IGIHE CYO KUBYARA (NATAL PERIOD)
Wa mugabo we, ihangane kuko iki gihe kiragoye. Rwa rukundo rwose
wajyaga ubona ku mugore wawe ubu ntirukiri urwawe ahubwo ni
urw’umwana.Ubu Madame aba atekereza umwana,areba ko yonse, ahanagura aho
yitumye, amesa ibyahi, yoza BIBELONS,..... Iyi mirimo yose ituma
umugabo abona ko atakitaweho nka mbere.Mu yandi magambo aba abona ko
atagikunzwe. Aha rero nicyo gipimo gipima kwihangana k’umugabo kuko ingo
nyinshi zisenyuka zigeze kuri iyi PHASE.
PHASE YA GATANU : MUFITE ABANA (Hagati y’imyaka 10 na 12)
Muri iyi phase hazamo ikibazo cy’abana bazi ubwenge cyane.Rimwe na
rimwe bagakina ababyeyi,ku buryo mujya gusanga mugasanga byabacanze
mutari kumvikana kubera abana b’ubu bazi ubwenge cyane.Abana baba bazi
icyo bashobora gusaba Papa wabo n’cyo basaba Maman.Bazi icyo umwe yabaha
n’icyo undi yabima. Ubwo rero icyo gihe bacunga Papa ahari wenyine
bakamusaba kimwe Maman yabima,ubundi bagacunga Papa adahari bagasaba
Maman icyo Papa yari kubima. Muri iyi myaka umwana aba agushushanya,
agasaba uruhusa rw’aho agiye kandi abizi neza ko aza gutinda.....Aha
rero ababyeyi bahura n’ingorane kuko bajya kubona bakabona abana
baramaze kugera kure.
Aha abana baba bari kwishakashaka, ngo bamenye ikiza n’ikibi,
bagakora ibyo wowe udashaka bagirango bamenye uko ibintu bimera. Aha
rero ni naho uzasanga umwana wo kwa Pasteur agenda mu byo ababyeyi
badashaka. Iyo ushatse kumubuza aravuga ati:" Twe nta kibazo dufitanye
n’Imana ikibazo tugifitanye namwe n’imico yanyu ishaje." Ikibazo
gikomeye cyane ni uko muri iki gihe, iyo abana bananiranye, umugabo
ahindukirana umugore ngo ni wowe watumye abana banjye batagira uburere.
Iki gihe gisaba mwese ko mwihanganirana kuko umugore agira intimba
ebyiri. Iya mbere agira abana yibyariye bamunaniye akagira no kuba
amakosa yose ar kuyitirirwa na Papa w’abana kandi inshingano yo kurera
urugo atari iye gusa.
PHASE YA GATANDATU : MUGEZE IGIHE CYO GUSHYINGIRA
Muri iki gihe haba hari ibibazo byo kutumvikana ku mukwe. muri iki
gihe usanga umugabo n’umugore batumvikana ku muhungu uzatwara umukobwa
wabo. Umwana w’umuhungu ( mu bapagane ariko) ashaka uko yazagera ku
mukobwa wa naka,akiyegereza Papa we bakajya basangira ku mugoroba,
bakajya baganira umugabo atazi gahunda y’umusore,nawe ati:"Uriya muhungu
ni inshuti yanjye.Yazageza igihe akaza mu rugo gusura umusaza, agahita
abonana na wa mukobwa.Nyuma ati ndashaka kuzakubera umukwe. Mama
w’umwana ati:"Uriya ntiyambera umukwe. Se w’umwana ati:"Uriya atabaye
umukwe nta wundi waba umukwe."Aha rero amakimbirane atangira kuvuka
kubera ubwumvikane bucye kuri iyo ngingo.
PHASE YA KARINDWI : MWARAMAZE GUSHYINGIRA(EMPTY NEST PERIOD)
Iki gihe cyitwa :"Empty nest" ni nko kuvuga "icyari kirimo ubusa".
Iki ni igihe ababyeyi baba baramaze gushyingira abana bose, abandi bari
ku ishuri, ababyeyi basigaye mu rugo bonyine. Muri iki gihe, barongera
bagasubira muri bya bihe bya mbere bakirambagizanya, kuko umwe aba
akeneye undi ngo bamarane irungu.Iki gihe umukecuru ashobora kureka
kurya kuko Umusaza aba ataraza. Umwe aba yumva atagenda wenyine atari
kumwe n’undi kuko aba ariwe umumara irungu.Rwa rukundo Eva yahariraga
abana rurongera rukagarukira uyu Adam, ubundi bakongera bakamera nka
cyera muri CHERIE,CHOU-CHOU."
IBIBAZO
Mu bibazo byabajijwe Pasteur Antoine RUTAYISIRE bijyanye n’uko abantu
bajya babyifatamo ngo ingo zibe nziza, yasubije ko dukwiye kubakira
kuri rirya tegeko ry’Uurkundo Yesu yadusigiye. Ikindi kibazo cy’abantu
babura umwanya wo kwita ku bana babo, babona ko kubareresha abakozi nta
burere bitanga, bakajya kubareresha muri BOARDING SHCOOL , Pasteur
ati:"Iri ni ikosa rikomeye kuko aba bana barereshejwe muri Boarding nta
AFFECTION y’ababyeyi bazagira, Umubyeyi ntazanamenya niba
VALUES(Indangagaciro) ushaka ko umwana wawe yazagira arizo afite.Aha
Pasteur yasobanuye ko nta wundi muntu wakurerera neza nubwo yaba
abihemberwa kuko Umwana iyo arezwe n’undi ntumenya uburere yahawe ubwo
aribwo. Pasteur aragiza asaba ababyeyi kurera abana babo kugeza nibura
ku myaka 12 kuko aribwo uzamenya niba VALUES ushaka ko azagira
yarazibonye.
YESU ABAHE UMUGISHA MWINSHI


text:
ven.
13
juil.
2012
ISOMO RYA MBERE
Isomo ryo mu gitabo cy’Umuhanuzi Izayi (Iz 1, 11-17)
Uhoraho aravuze ati 11“Ibitambo byanyu bitagira ingano bimbwiye iki ? Ibitambo bitwikwa bya za rugeyo n’urugimbu rw’inyana maze kubihaga; amaraso y’ibimasa, ay’intama n’ay’amasekurume sinkibishaka ! 12Iyo muje kunshengerera, ni nde uba yababwiye kuza kumvogerera Ingoro ? 13Nimusigeho kuzana amaturo y’imburamumaro, umwotsi wayo narawuzinutswe. Imboneko z’ukwezi, amasabato n’andi makoraniro, iminsi mikuru ivanze n’ubugome, singishobora kubyihanganira ! 14Imboneko z’ukwezi n’ibirori byanyu ndabyanze, kuko bindemerera nkaba ntagishoboye kubyihanganira. 15Iyo muntegeye ibiganza mbima amaso; mwakungikanya amasengesho sinyatege amatwi, kuko ibiganza byanyu byuzuye amaraso. 16Nimwiyuhagire, mwisukure, nimumvane imbere ibikorwa bibi byanyu, kandi muherukire aho kugira nabi ! 17Nimwige gukora ikiri icyiza, muharanire ubutabera, murenganure urengana, murwane ku mpfubyi, mutabare umupfakazi.”
ZABURI (Zab 50 (49), 7a.c-8, 16bc-17, 21, 23)
Inyik/ Tugendere mu butungane, mu nzira igana umukiro.
“Tega amatwi, muryango wanjye, ngiye kuvuga;
jyewe Imana, nkaba n’Imana yawe !
Ibitambo untura si byo nguhora,
kuko ibitambo byawe bitwikwa bimpora imbere.
“Kuki ushyanukira gutondagura amategeko yanjye,
no guhoza ku rurimi isezerano ryanjye,
nyamara ntukunde gukosorwa,
maze amagambo yanjye ukayata hirya.
“Ibyo ni byo ukora, none ukabona ko naceceka ?
Wibwira se ko meze nkawe ?
Dore ndagushinja, byose mbisheshe imbere yawe.
“Untura ibisingizo ho igitambo, ni we umpa ikuzo,
kandi aba aciye inzira nzamwerekeramo umukiro w’Imana.”
IBANGONDIRIMBO RIBANZIRIZA IVANJILI (Mt 5, 10)
Alleluya Alleluya
Hahirwa abatotezwa bazira ubutungane,
kuko Ingoma y’ijuru ari iyabo.
Alleluya
IVANJILI
+ Matayo (Mt 10, 34-42; 11, 1)
Muri icyo gihe, Yezu yabwiye Intumwa cumi n’ebyiri ati 10,34 “Ntimugire ngo nazanywe no gukwiza amahoro ku isi; sinaje gukwiza amahoro, ahubwo nazanye inkota. 35Koko naje gushyamiranya umuhungu na se, umukobwa na nyina, umukazana na nyirabukwe : 36maze abanzi b’umuntu bakazaba abo mu rugo rwe. 37Ukunda se cyangwa nyina kunduta, ntakwiriye kuba uwanjye. Ukunda umuhungu cyangwa umukobwa we kunduta, ntakwiriye kuba uwanjye. 38Udatwara umusaraba we ngo ankurikire, ntakwiriye kuba uwanjye. 39Uwihambira ku bugingo bwe azabubura, naho uzahara ubugingo bwe ari jye agirira, azabuhorana. 40Ubakiriye neza ni jye aba yakiriye, n’unyakiriye aba yakiriye Uwantumye. 41Uwakiriye neza umuhanuzi kuko ari umuhanuzi, azahabwa ingororano y’umuhanuzi; n’uwakiriye intungane neza kuko ari intungane, azahabwa ingororano y’intungane. 42Uzaba yarahaye icyo kunywa umwe muri aba baciye bugufi, n’aho rwaba uruho rw’amazi afutse, kuko ari umwigishwa wanjye, ndababwira ukuri: ntazabura ingororano ye.”
11,1Yezu amaze guha abigishwa be cumi na babiri ayo mabwiriza, aherako ajya kwigisha no kwamamaza Inkuru Nziza mu migi yabo.


text:
Gutegeka kwa kabiri 32:11-12 Nk’uko ikizu gikangura ibyana byacyo, Kigahungiriza amababa hejuru yabyo, Kigatanda amababa kikabijyana, Kikabiheka ku mababa yacyo, Ni ko Uwiteka yari umuyobora wabwo wenyine, Nta mana y’inyamahanga yari kumwe na bwo.
Kiriya gice cya 32 kiri mu bice byitirirwa Indirimbo za Mose. Mose yabanje kuririmba indirimbo ya mbere bamaze kwambuka inyanja itukura (Kuva 15). Iyi ndirimbo ya kabiri ivugwa mu Gutegeka kwa kabiri 32 ni iyo yanditse amaze imyaka 40 mu butayu. Yayanditse ari mu minsi ye ya nyuma arimo asezera.
Mose yifashishije ikizu ashaka kuvuga uburyo Imana yitaye (God’s providential care) ku bwoko bw’Abisiraheli mu butayu.
Ikizu ni inyoni iguruka hejuru, igira umuvuduko ukabije, ireba kure kandi igira imbaraga nyinshi. Ntabwo itegura ibyana byayo nk’uko izindi nyoni nto zitegura ibyana byazo. Itabiteguye neza byaba "imishwi".
Hari amasomo meza twigira ku kizu n’uburyo gitegura ibyana byacyo:
1) Ikizu cyubaka icyari cyacyo mu mpinga y’umusozi kandi mu bushorishori bw’igiti. Icyari cy’ikizu kigizwe n’ibyatsi byoroshye n’ibiti by’amahwa. Iyo ibyana bitangiye kumera amababa, ikizu gisenya ibyatsi kigasigamo amahwa. Ibi bituma ibyana byaco biva muri "confort". Kibikora kigamije kubyigisha. Hari igihe natwe Imana idukura muri "confort zone" igamije kutwigisha.
2) Iyo ikizu cyigisha ibyana byacyo kuguruka kibinyuza mu buzima bukomeye. Gutumbagira hejuru bisaba guhangana n’ikirere kirimo umuyaga. Ikizu kigurukana ibyana byacyo ku mababa cyagera hejuru cyane kikabahanura. Iyo hagize ugira ikibazo kimutegera amababa. Uko niko Imana itwigisha gutumbagira mu kwizera. Yemera ko duhura n’ibigeragezo ariko ikadutegera amababa. Ubuzima bwa Mose, Dawidi (igihe cya Goliath), Daniel na Bagenzi be...ni ingero zikomeye.
Urimo uranyura mu bihe bikomeye none? Imana irimo kukwigisha. Igukurikiranira hafi. Ibuka ko iyakoze bya bindi ishobora gukora n’ibyo uyisaba.
Umunsi mwiza kuri mwese.
Ndabakunda.
Dr Fidèle MASENGO, Foursquare Gospel Church Kimironko masengof@yahoo.fr